Pasaran getah ditutup bercampur-campur

KUALA LUMPUR, 19 Oktober- Pasaran getah Malaysia ditutup bercampur-campur hari ini, selari dengan pergerakan pasaran hadapan getah serantau di tengah-tengah kebimbangan berterusan terhadap langkah yang mungkin diambil Rizab Persekutuan Amerika Syarikat (AS) mengenakan dasar monetari yang lebih ketat dan agresif, kata seorang peniaga.Beliau berkata niaga hadapan getah Jepun turut merosot pada hari Rabu, mengambil petunjuk daripada pergerakan pasaran Shanghai yang agak mendatar walaupun ekuiti domestik lebih kukuh dalam situasi kebimbangan berterusan mengenai kelembapan ekonomi global.Harga Lembaga Getah Malaysia (MRB) untuk Getah Mutu Malaysia 20 (SMR 20) turun sebanyak 0.50 sen kepada 608.5 sen sekilogram manakala lateks pukal naik satu sen kepada 465.0 sen sekilogram.

Pada pukul 5.00 petang, harga penutup LGM untuk SMR 20 ialah 607.0 sen sekg sementara lateks pukal pada 466.0 sen sekilogram.-BERNAMA


Dua duta besar menghadap Agong, bakal akhiri perkhidmatan di Malaysia

(Al- Sultan Abdullah berkenan menerima kunjungan hormat Duta Besar Arab Saudi ke Malaysia, Datuk Dr Mahmoud Hussein Saeed Qattan)

KUALA LUMPUR, 19 Oktober- Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berangkat ke majlis menghadap perpisahan dua duta besar asing ke Malaysia di Istana Negara.Baginda berkenan menerima kunjungan hormat Duta Besar Arab Saudi ke Malaysia, Datuk Dr Mahmoud Hussein Saeed Qattan dan Duta Besar Qatar ke Malaysia, Fahad Mohammed Kafoud dalam dua sesi berasingan.Majlis menghadap perpisahan itu diadakan susulan kedua-dua duta besar tersebut bakal menamatkan penempatan di Malaysia tahun ini.Khidmat Datuk Dr Mahmoud Hussein yang bermula April 2017 akan berakhir 21 Oktober ini, manakala Fahad Mohammed menamatkan penempatan 4 November depan setelah berkhidmat di Malaysia sejak November 2018.

(Duta Besar Qatar ke Malaysia, Fahad Mohammed Kafoud menghadap Al- Sultan Abdullahdi Istana Negara)

Menurut Datuk Pengelola Bijaya Diraja Istana Negara, Datuk Seri Ahmad Fadil Shamsuddin, pada majlis menghadap itu, Al-Sultan Abdullah menzahirkan penghargaan kepada kedua-dua duta besar terbabit.Khususnya peranan memperkukuh dan mempertingkat hubungan serta kerjasama dua hala antara negara masing-masing dengan Malaysia ke tahap lebih komprehensif.Baginda juga berpuas hati dengan hubungan diplomatik yang kukuh di pelbagai peringkat terutama dalam aspek ekonomi.


Penduduk terjejas banjir di PPS Padang Mat Sirat meningkat kepada 62

LANGKAWI, 19 Oktober- Jumlah penduduk terjejas banjir di Pusat Permindahan Sementara (PPS) Dewan Syifa, Padang Matsirat meningkat kepada 62 orang berbanding 53 yang direkodkan semalam.Pegawai Pertahanan Awam Daerah Langkawi, Kapten Pertahanan Awam Ahmad Shahfikri Darus memaklumkan, kesemua mereka daripada 18 keluarga membabitkan 35 penduduk lelaki dan 27 wanita.Penduduk terjejas banjir yang ditempatkan di PPS berkenaan adalah dari Kampung Atas, Kampung Limbung Putra, Kampung Buluh Penyumpit, Kampung Bukit Kemboja, dan kampung Bohor Masjid."Untuk makluman ada kawasan sebelum ini yang terjejas namun mereka tidak mahu berpindah atas sebab kawasan mereka masih baik.Lepas hujan berterusan turun menyebabkan keadaan rumah mereka hampir terjejas dan laluan kawasan rumah mereka terputus, jadi mereka terpaksa berpindah," katanya.

(Kapten Pertahanan Awam Ahmad Shahfikri Darus, Pegawai Pertahanan Awam Daerah Langkawi)

Sementara itu, beliau menyeru orang ramai yang ingin menyampaikan sumbangan supaya terus menghubungi Pusat Kawalan Operasi Banjir (PKOB) Daerah atau datang ke PPS.


Idris harap RUU 355 dapat dibentang semula selepas PRU15

(Datuk Idris Ahmad ditemu bual media selepas menghadiri Majlis Perhimpunan Agensi dan Majlis Apresiasi Menteri di Jabatan Perdana Menteri (Hal Ehwal Agama) di Kompleks Islam Putrajaya, hari ini)

PUTRAJAYA, 19 Oktober - Rang Undang-Undang (RUU) Mahkamah Syariah (Bidang Kuasa Jenayah) (RUU 355) telah diluluskan oleh Jabatan Peguam Negara pada 7 Oktober 2022 yang lalu.  Menteri di Jabatan Perdana Menteri (Hal Ehwal Agama), Datuk Idris Ahmad berkata, ia hanya akan dapat dimuktamadkan jika dibentangkan semula di Parlimen pada sesi yang akan datang.  "Mula-mula secara prinsipnya ia telah pun dipersetujui oleh Majlis Jemaah Menteri pada 26 Ogos, kemudian perkara itu dibawa kepada agensi, kepada Jabatan Peguam Negara untuk dibuat penelitian, kemudian dia pergi lagi sekali untuk minta komen daripada agensi-agensi, kemudian selepas itu akan dibawa ke Majlis Jemaah Menteri lagi untuk melihat dari segi 'blue paper' itu sama ada dari segi teknikal macam mana kemudian baru boleh 'table' di dalam Parlimen," kata beliau ketika ditemui selepas menghadiri Majlis Perhimpunan Agensi dan Majlis Apresiasi Menteri di Jabatan Perdana Menteri (Hal Ehwal Agama) di Kompleks Islam Putrajaya, di sini hari ini.

Idris turut meminta pihak yang bakal mentadbir negara selepas Pilihan Raya Umum ke-15 (PRU15) untuk meneruskan perjuangan pihaknya dalam memperkasa RUU355 tersebut.  Menurut beliau, pihaknya amat serius untuk membawa perkara ini mengikut lunas-lunas yang telah ditentukan bagi memperkasakan Mahkamah Syariah.  Aspek pemerkasaan Mahkamah Syariah meliputi pelbagai aspek yang penting seperti meningkatkan tahap kompetensi hakim syarie, pendakwa syarie dan pegawai penguatkuasa agama serta menambah baik aspek tadbir urus dan prasarana Mahkamah Syariah.


Pertambahan jumlah pengundi, tingkat peratusan keluar mengundi

KUALA LUMPUR, 19 Oktober - Pertambahan jumlah pengundi dijangka bakal meningkatkan peratusan keluar mengundi pada Pilihan Raya Umum Ke-15 (PRU15) nanti.Bagaimanapun menurut Pensyarah Ekologi Manusia, Ketua Unit Advokasi IPSAS Universiti Putra Malaysia (UPM) Profesor Madya Dr Mohd Izani Mohd Zain, cabaran paling getir adalah memastikan jangkaan itu tidak meleset.Katanya, meskipun terdapat seramai 1.2 juta pengundi baharu antara usia 18 hingga 20 tahun serta penambahan bilangan 5.8 juta pengundi daripada usia 21 tahun dan ke atas yang didaftarkan secara automatik, itu bukan penentu kepada graf peningkatan peratusan pengundi.Sebaliknya, ia bergantung kepada sejauh mana keberkesanan usaha untuk meyakinkan rakyat keluar mengundi.

(Dr Mohd Izani ditemu bual dalam rancangan Selamat Pagi Malaysia di TV1)

"Jadi untuk PRU15 ini...kita ada 7 juta pengundi baharu yang akan mengundi buat kali pertama. Jadi ,dengan pertambahan jumlah pengundi ini kita merasakan bahawa sangat pentinglah mereka ini keluar mengundi, kerana undi mereka ini akan memberikan keabsahan kepada kerajaan yang sedia ada. "Jadi, kalaulah peratusan mengundi itu merosot, ataupun sangat rendah, jadi keabsahan legitimasi kerajaan itu akan dipersoalkan. Tidak kiralah sesiapa dan parti mana yang menang sudah tentu mereka mahukan majoriti pengundi memberikan sokongan kepada mereka. Jadi, 7 juta ini kita harus gandakan usahalah supaya mereka bersemangat untuk keluar mengundi dan menunaikan tanggungjawab mereka sebagai warganegara dan rakyat Malaysia.," kata Dr Mohd Izani di sini.Dalam pada itu, Pensyarah Kanan Sains Politik, Universiti Kebangsaan Malaysia (UKM), Dr Jamaie Hamil pula berpendapat bahawa perlu ada pendekatan baharu kepada kaedah mengundi.Antara yang boleh dipertimbangkan termasuk menyediakan medium mengundi secara dalam talian, yang disifatkan lebih mesra dengan pengundi muda pada era ini.

"Pengundi yg berusia 18 tahun ini...atau 19 dan 20 begitu, sebenarnya mereka belum cukup kematangan dalam mengundi, kan. Jadi, peranan ibu bapa ataupun peranan media akan memberikan satu gambaran yang jelas kepada mereka untuk membuat pilihan dalam pilihan raya.Kalau ia dilakukan secara dalam talian, mungkin ia akan memberikan impak yang begitu besar kepada keputusan pilihanraya di PRU15 ini. Tetapi kalau mereka itu diminta untuk turun mengundi seperti biasa, saya fikir mungkin ada faktor-faktor lain yang akan mempengaruhi undi 18 ini untuk menentukan sebuah kerajaan yang akan dibentuk pasca PRU15 nanti," katanya.


APMM Selangor teruskan misi mencari kru bot nelayan jatuh laut

SHAH ALAM, 19 Oktober- Agensi Penguatkuasaan Maritim Malaysia (APMM) Selangor meneruskan operasi mencari dan menyelamat bagi mengesan seorang kru bot nelayan yang jatuh ke dalam laut di sekitar perairan Sekinchan, Isnin lepas.Pengarah APMM Selangor, Kapten Maritim V. Siva Kumar dalam kenyataan berkata operasi yang dikoordinasikan Maritime Rescue Sub Centre (MRSC) Johor Bahru bersambung pada hari kedua mulai 7 pagi tadi.

(Pengarah APMM Selangor, Kapten Maritim V. Siva Kumar)

Pihaknya mengatur gerak bot Penggalang 1 dibantu nelayan tempatan, merangkumi keluasan 53.46 batu nautika persegi dengan tumpuan di kawasan perairan Sekinchan.Operasi tersebut telah diaktifkan pada 11.05 pagi semalam dengan mengatur gerak bot yang sama selain Pangkalan Hadapan Carilamat juga telah ditubuhkan di Jeti Bagan Sekinchan.“Mangsa Efendy, 40, warga Indonesia dikatakan telah jatuh laut pada 17 Oktober lalu, sekitar 7.30 malam dan dilaporkan tidak memakai jaket keselamatan.Mangsa yang berambut panjang dilihat kali terakhir memakai baju kuning dengan seluar kelabu sebelum dilaporkan hilang di laut," katanya dalam kenyataan itu.


Pemandu bas persiaran dikesan guna lesen palsu

KUALA PERLIS, 19 Oktober - Jabatan Pengangkutan Jalan (JPJ) Negeri Perlis berjaya mengesan seorang pemandu bas persiaran yang menggunakan lesen memandu palsu.  Dalam Operasi Khas yang dijalankan oleh Unit Operasi JPJ Perlis di KM 26 Jalan Kuala Perlis-Changlun itu, pegawai penguat kuasa telah mengambil tindakan mengeluarkan Notis Saman kepada pemandu bas persiaran tersebut.  Saman dikeluarkan atas kesalahan menggunakan Lesen Memandu Palsu dan Lesen Vokasional/Lesen Kenderaan Perkhidmatan Awam ( PSV) palsu di bawah Seksyen 108(5) dan Seksyen 26(1) Akta Pengangkutan Jalan (APJ) 1987 bagi kesalahan tiada lesen memandu.

(Operasi Khas Unit Operasi JPJ Perlis di KM 26 Jalan Kuala Perlis-Changlun)

Pengarah JPJ Perlis, Fatimah Mohamed Ali Piah berkata dalam operasi sama pihaknya turut mengesan sebuah lagi bas persiaran yang tidak mempunyai pemandu pelancong di bawah Akta Pengangkutan Awam Darat (APAD).  Setiap bas persiaran perlu menyediakan perkhidmatan pemandu pelancong bagi setiap perjalanan yang dilakukan oleh syarikat bas persiaran ini.  Sepanjang tahun ini, pihaknya telah mengambil tindakan ke atas dua pemilik bas persiaran yang melakukan kesalahan tidak menyediakan perkhidmatan pemandu pelancong.


Peralihan monsun: Taman eko rimba, hutan taman negeri dan kawasan pendakian ditutup sementara

ALOR SETAR, 19 Oktober- Semua Taman Eko–Rimba, Hutan Taman Negeri dan Kawasan Pendakian dalam Hutan Simpanan Kekal di Kedah ditutup sementara bermula semalam sehingga satu tarikh yang akan dimaklumkan kelak.  Tindakan itu bertujuan mengelak sebarang insiden tidak diingini berikutan Kedah dijangka akan menerima jumlah taburan hujan yang tinggi berikutan musim tengkujuh.Pengarah Jabatan Perhutanan Negeri, Muhamad Abdullah berkata, aktiviti rekreasi yang tidak dibenarkan termasuk mendaki gunung, sukan lasak berkenderaan dan jenis aktiviti riadah lain.  Antara kawasan yang ditutup melibatkan Bukit Wang, Puncak Janing, Lata Mengkuang, serta Taman Negeri Ulu Muda termasuk 15 kawasan pendakian seperti Gunung Jerai, Gunung Kemerlong dan Gunung Mat chin chang. Penutupan sementara ini bagaimanapun tidak melibatkan Taman Eko Rimba yang diswastakan kepada operator yang dilantik kerajaan negeri. Pihaknya berharap agar semua pengunjung mematuhi arahan dikeluarkan demi keselamatan semua.


Bekalan ikan seluruh negara mencukupi

KOTA TINGGI, 19 Oktober - Jabatan Perikanan Malaysia memberi jaminan bahawa bekalan ikan seluruh negara mencukupi untuk menampung keperluan pengguna sepanjang musim tengkujuh nanti.  Ketua Pengarahnya, Datuk Mohd Sufian Sulaiman berkata ia sekali gus menafikan dakwaan berlaku kekurangan ikan susulan musim tengkujuh.  Bekalan ikan mencukupi itu dibantu oleh Lembaga Kemajuan Ikan Malaysia, LKIM dan agensi-agensi berkaitan bagi memastikan stok-stok tersedia sepanjang tempoh itu.

(Mohd Sufian ditemui pemberita dalam sidang media)

"Kita telah maklum kepada penternak terutama penternak kolam dan penternak sangkar supaya bersedia."Ternakan ikan..udang yang sedia untuk dikeluarkan perlu dikeluarkan segera bagi mengelakkan kerugian, jadi stok akan ada," kata Mohd Sufian selepas merasmikan Majlis Penyerahan Sijil MyGap Hatceri Sekolah Pertama Dibawah Jabatan Perikanan Malaysia di Sekolah Menengah Kebangsaan Bandar Mas, di sini.  Sekolah itu diiktiraf sekolah pertama di Malaysia yang menerima pensijilan MyGAP bagi pusat penetasan atau hatcheri pembenihan ikan air tawar.


PETRONAS sumbang peralatan hadapi bencana kepada Jawatankuasa Pengurusan Bencana Negeri Perlis

KANGAR, 19 Oktober- Jawatankuasa Pengurusan Bencana Negeri Perlis menerima sumbangan peralatan menghadapi bencana daripada Pengurusan Petronas Wilayah Utara dan Tengah.Antara peralatan yang diterima ialah dua bot dilengkapi enjin, tangki bahan api serta kemudahan roda mudah alih kepada agensi penyelamat di Perlis.Selain itu, turut diberikan ialah 1,500 baju hujan, 300 khemah perlindungan penduduk terjejas banjir dan 150 jaket keselamatan, sebagai persediaan menghadapi musim tengkujuh.

Menurut Ketua Petronas Wilayah Utara dan Tengah, Zukifli Othman bantuan peralatan yang keseluruhan berjumlah RM3.2 juta untuk kesemua 14 buah negeri itu adalah sebahagian daripada peruntukan berjumlah RM25 juta yang diperuntukkan oleh PETRONAS untuk penduduk terjejas banjir tahun ini di seluruh negara.PETRONAS amat menghargai dan berterima kasih atas komitmen yang diberikan oleh pihak berkuasa dalam usaha menyelamat mangsa banjir dan berharap sumbangan ini dapat melancarkan lagi tugas pasukan penyelamat ketika bencana banjir.Kesemua sumbangan diserahkan kepada Ketua Sekretariat Pengurusan Bencana Negeri, Leftenan Kolonel (PA) Mohd Izaimi Md Daud mewakili Jawatankuasa Pengurusan Bencana Negeri.


487 PPS di Kedah sedia diaktifkan

JITRA, 19 Oktober - Sebanyak 487 Pusat Pemindahan Sementara (PPS) di Kedah sedia untuk diaktifkan pada bila-bila masa sekiranya berlaku banjir.  Kesemua PPS berkenaan boleh menampung seramai 87, 317 penduduk terjejas banjir pada satu-satu masa.  Pengerusi Jawatankuasa Pembangunan Wanita, Keluarga dan Masyarakat, Kebajikan Negeri Kedah Datuk Halimaton Shaadiah Saad berkata, daripada jumlah itu, 184 PPS dibuka di sekolah dan 302 PPS melibatkan dewan orang ramai, balai raya, dan pusat komuniti.  Sebuah lagi PPS berkapasiti besar boleh memuatkan antara 2,000 hingga 5,000 orang pada satu-satu masa.  Beliau berkata, Jabatan Kebajikan Masyarakat (JKM) Kedah menerima peruntukkan pengurusan bencana berjumlah RM1.5 juta daripada Kerajaan Negeri dan Kerajaan Persekutuan tahun ini sebagai persediaan bagi menghadapi musim tengkujuh yang dijangka berlaku dalam tempoh terdekat.  Katanya, fasiliti penyimpanan bekalan bencana juga telah diaktifkan melibatkan satu depoh bencana, enam mini depoh, empat pangkalan hadapan, 1,824 sukarelawan dan tujuh stor.

(Halimaton bercakap kepada RTM selepas menghadirProgram Simulasi Persiapan Menghadapi Bencana Alam dalam tempohMonsun Timur Laut tahun 2022/2023 peringkat Daerah Kubang Pasu di Malau, di sini)

"Jabatan Kebajikan Masyarakat diarahkan ke seluruh Negeri Kedah bersiap siaga dan apa yang penting JKM ini, ia menjaga pusat penempatan sementara itu dengan bekalan makanannya yang telah pun kita tambah baikJika dulu RM12 (seorang), sekarang kita naikkan menjadi RM24 untuk makan pagi, tengah hari, petang untuk penduduk terjejas banjir. Kita telah melantik pembekal-pembekal yang telah dikawal selia oleh JKM dan mereka bersiap sedialah. Kita hanya merancang, kita doakan supaya Allah SWT melindungi kita semua," kata Halimaton di sini.


Pesara bomba maut ketika mendaki di Bukit Jambul

GEORGE TOWN, 19 Oktober - Seorang pesara bomba meninggal dunia dipercayai akibat serangan jantung ketika melakukan pendakian di Bukit Jambul, di sini semalam.Idris Hamat, 59 tahun ditemui dalam keadaan tidak sedar diri, di kawasan Bukit Jambul, terletak kira-kira 150 meter dari kaki bukit.

(Fauzian ditemui pemberita di lokasi kejadian)

"Terdapat seorang mangsa, tidak sedar diri.. maklumat awal diperolehi daripada orang awam, menyatakan mangsa berada di atas, di pertengahan Bukit Jambul," kata Pegawai Bomba Kanan II, Balai Bomba dan Penyelamat Jalan Perak Pulau Pinang, Fauzian Izzuan Abdullah, di sini. Seramai tujuh anggota bomba dari Balai Bomba Jalan Perak terlibat dalam operasi membawa mangsa dari lokasi kejadian untuk diserahkan kepada pihak hospital.  Pihak Bomba terpaksa mengusung mayat mangsa dari atas ke lokasi ambulans sebelum dihantar ke Hospital Pulau Pinang bagi proses selanjutnya.


Cikgu Fadli digugur pertuduhan, bebas daripada tindakan tatatertib

KUALA LUMPUR, 19 Oktober- Lembaga Tatatertib Kementerian Pendidikan (KPM) memutuskan guru Matematik Mohd Fadli Mohamed Salleh tidak bersalah dan bebas daripada tindakan tatatertib.Perkara itu disahkan menerusi sebuah surat menyatakan ketiga-tiga pertuduhan terhadap Mohd. Fadli digugurkan.Mohd Fadli Mohamed Salleh, guru sekolah yang menjadi tular di media sosial selepas mendakwa berdepan tindakan kerana menyuarakan pandangan mengenai silibus pembelajaran, malam tadi mengesahkan beliau digugurkan daripada kesemua tiga pertuduhan dan dibebaskan daripada tindakan tatatertib.Beliau yang merupakan guru Sekolah Kebangsaan (1) Gombak telah mengesahkan perkara tersebut dan membacakan surat keputusan tindakan tatatertib daripada Kementerian Pendidikan (KPM), menerusi Facebook Live.“Walau ramai sudah maklum.. Alhamdulillah ketiga-tiga pertuduhan (saya didapati) tidak bersalah dan bebas daripada apa-apa tindakan (tatatertib),” katanya.Terdahulu, tular di media sosial mengenai surat daripada KPM bertarikh hari ini yang menggugurkan guru Matematik itu daripada semua pertuduhan dan dibebaskan daripada tindakan tatatertib.

(Foto FB Cikgu Mohd Fadli Salleh)

Mohd Fadli sebelum ini tular di media sosial selepas mendakwa dirinya berdepan tindakan dibuang kerja atau diturunkan pangkat dipercayai kerana sering menegur berkaitan pelbagai isu persekolahan.Perkara itu mendapat perhatian Perdana Menteri Datuk Seri Ismail Sabri Yaakob yang berharap situasi menang-menang dapat dicapai dalam perkara itu.


PRU ke-15: MCMC pastikan liputan rangkaian baik

PUTRAJAYA, 18 Oktober- Suruhanjaya Komunikasi dan Multimedia Malaysia (MCMC) akan bekerjasama rapat dengan penyedia perkhidmatan telekomunikasi bagi memastikan liputan dan kualiti perkhidmatan yang baik di seluruh negara untuk Pilihan Raya Umum ke-15.Ketua Pegawai Operasi MCMC, Datuk Mohd Ali Hanafiah Mohd Yunus berkata pihak suruhanjaya akan merujuk kepada pelan tindakannya daripada pilihan raya negeri sebelum ini di Johor, Melaka dan Sarawak dalam usaha menyediakan liputan yang baik.Ujar beliau, semakan liputan akan dibuat sebaik sahaja mendapat butiran daripada Suruhanjaya Pilihan Raya berhubung lokasi pusat mengundi dan tempat pengiraan undi.Sekiranya lemah, MCMC akan bekerjasama dengan industri untuk menambah baik liputan.

((Ketua Pegawai Operasi MCMC, Datuk Mohd Ali Hanafiah Mohd Yunus)


MARDI lancar lima produk inovasi baharu pacu kemajuan industri agromakanan

(Datuk Seri Ahmad melancarkan lima produk inovasi terbaharu MARDI bersempena Hari Inovasi MARDI 2022)

SERDANG, 18 Oktober- Institut Penyelidikan dan Kemajuan Pertanian Malaysia (MARDI) melancarkan lima produk inovasi terbaharu yang sedia dikomersialkan dalam usaha memajukan industri agromakanan negara.Produk berkenaan ialah kit diagnostik penyakit padi FlocTest, formulasi nano-bakterisida XanthoZIDE, Bar Enduran Pembebasan Tenaga Berkala, Kandi Tenaga dan Teknologi Minuman Pemulihan Sukan.Timbalan Menteri Pertanian dan Industri Makanan 1, Datuk Seri Ahmad Hamzah berkata inovasi melalui pendekatan moden dan pertanian pintar itu merupakan pengubah keadaan utama dalam mentransformasikan sektor agromakanan negara. "MARDI banyak membuat inovasi penemuan yang telah dihasilkan dan seterusnya teknologi yang dibuat ni diberikan pemindahan kepada usahawan tani kita. Banyak yang daripada kita telah berjaya bukan sahaja daripada bidang permakanan ubat-ubatan, makanan sihat dan juga daripada apa itu untuk penyakit-penyakit pokok penyakit tanaman racun-racun," kata Ahmad Hamzah selepas pelancaran lima produk inovasi terbaharu MARDI bersempena Hari Inovasi MARDI 2022 di Serdang.

(Datuk Seri Ahmad ditemui selepas pelancaran lima produk inovasi terbaharu MARDI bersempena Hari Inovasi MARDI 2022)


Keperluan gabung dengan parti lain, BN akan tentukan selepas keputusan PRU15

(Perdana Menteri, Datuk Seri Ismail Sabri Yaakob bergambar bersama ahli-ahli ahli Persatuan Kontraktor Melayu Malaysia (PKMM) pada majlis perasmian Konvensyen Kontraktor Bumiputera 2.0 dan Mesyuarat Agung Tahunan Ke-43 PKMM/BERNAMA)

Sebarang kerjasama dengan parti di luar Barisan Nasional (BN) bagi membentuk kerajaan, hanya akan diputuskan selepas keputusan Pilihan raya Umum ke-15.Perdana Menteri, Datuk Seri Ismail Yaakob berkata ketika ini, tumpuan UMNO dan parti komponen adalah memastikan kemenangan BN ke arah mewujudkan kerajaan yang stabil pada masa akan datang."Kita tunggu dulu keputusan, selepas itu, kita akan buat keputusan. Jadi kita 'cross the bridge' dahulu. Kita buat andaian terlalu pun awal juga susah juga. Kita tidak tahu apa yang berlaku dalam pilihan raya nanti.

(Perdana Menteri, Datuk Seri Ismail Yaakob/BERNAMA)

"Selepas pilihan raya nanti, keputusan akan dibuat, kita akan buatlah apa-apa sahaja keputusan demi kepentingan negara. Yang pentingnya kita hendak sebuah kerjaan yang stabil, selepas itu kita buat keputusan", katanya selepas Majlis Perasmian Konvensyen Kontraktor Melayu 3.0 dan Mesyuarat Agung Tahunan ke-43 Persatuan Kontraktor Melayu Malaysia PKMM di ibu negara.BN menyasarkan 121 kerusi bagi membentuk kerajaan. Sementara itu, BN akan memuktamadkan pembahagian kerusi antara parti komponen dalam masa terdekat.Pertimbangan akan mengambil kira pelbagai aspek dan akan diputuskan secara musyawarah. "Kita akan pertimbangkan semua sekali dan keputusan akan dibuat secara musyawarah, seperti biasa sebelum pilihan raya. Dahulu lagi susah, komponen BN ada banyak, sekarang komponen BN hanya ada empat iaitu UMNO, MCA, MIC dan PBRS daripada Sabah. Jadi empat sahaja, lebih mudah untuk kita bincang. "Insya-Allah dalam waktu terdekat pasti kita akan putuskan, sebab bila kita setuju pembahagian kerusi, kita akan menilai dari segi calon pula", katanya.


TRT Turkiye - RTM, mampu zahirkan pelbagai potensi dalam sektor komunikasi

KUALA LUMPUR, 18 Oktober- Stesen Televisyen Turkiye (TRT) berhasrat memperkukuh kerjasama baik bersama Jabatan Penyiaran Malaysia (RTM) pada masa akan datang. Kemegahan RTM sebagai stesen penyiaran nombor satu negara menjadi inspirasi untuk menjadikan industri komunikasi sebagai platform terbaik dalam mendidik masyarakat.Menurut Duta Besar Turkiye, TYT Emir Salim Yuksel, RTM tetap teguh, unggul dan menjadi pilihan utama sumber informasi berita di negara ini meskipun sudah merentasi usia lebih tujuh dekad. "RTM merupakan salah satu saluran yang paling penting dalam menyampaikan berita kepada masyarakat dan begitu juga produksi lain di bawahnya. Saya rasa ada banyak potensi antara TRT Turkiye dan RTM sekali gus mampu memperkukuh hubungan dan kerjasama dalam bidang komunikasi antara dua agensi ini dengan lebih baik. Insya-Allah," kata Emir Salim Yuksel kepada pemberita RTM ketika kunjungan hormat ke RTM buat julung kalinya.

(Duta Besar Turkiye, TYT Emir Salim Yuksel)

Kunjungan selama satu jam itu disambut oleh Ketua Pengarah Penyiaran, Datuk Che Roslan Che Daud di Wisma TV, Angkasapuri.


Syarikat pemula industri STI disaran mendaftar MYStartup - MOSTI

KUANTAN, 18 Oktober- Pahang merekod jumlah syarikat pemula terendah yang mendaftar di dalam portal MYStartup berbanding negeri lain di Malaysia.  Syarikat pemula dalam industri sains, teknologi dan inovasi di Pahang disaran mendaftar MYStartup supaya dapat meneroka dan dan memanfaatkan peluang-peluang yang ditawarkan oleh pihak Kementerian Sains, Teknologi dan Inovasi (MOSTI).  Menurut Menteri Sains, Teknologi dan Inovasi, Datuk Seri Adham Baba, Pahang hanya merekodkan sebanyak 13 syarikat pemula yang berdaftar di portal MYStartup.Menurut beliau, MOSTI telah mendapat maklum balas berkaitan cabaran yang dihadapi di Pahang menerusi ejen pelaksana, Cradle Fund Sdn. Bhd.. "Di Pahang, jumlah syarikat pemula yang berdaftar di portal MYStartup masih berada di tahap yang rendah dengan merekodkan hanya sejumlah 13 syarikat pemula daripada sektor seperti edutech, agritech, e-dagang, logistik dan kesihatan. Saya telah memperoleh maklum balas daripada syarikat Cradle Fund Sdn. Bhd. berhubung cabaran yang dihadapi oleh pemula ini di Pahang. Untuk makluman, daripada 16 intervensi yang dikenal pasti di bawah super, tiga intervensi dilihat bersesuaian untuk memperkukuhkan ekosistem syarikat pemula di Pahang," kata Adham kepada RTM ketika Majlis Pelancaran MyStartup East Coast Region Roadshow Pahang di Pahang Technology Park Gambang, di sini, hari ini.

(Menteri Sains, Teknologi dan Inovasi, Datuk Seri Adham Baba merasmikan Majlis PelancaranMyStartup East Coast Region Roadshow Pahang di Pahang Technology Park Gambang)

Turut hadir pada majlis pelancaran siri ketujuh ini ialah Timbalan Menteri Kewangan, Datuk Indera Mohd Shahar Abdullah.  Katanya, bagi mengatasi masalah tersebut terdapat tiga intervensi daripada 16 intervensi dilihat sesuai untuk memperkukuhkan ekosistem syarikat pemula di Pahang.  Antaranya 'Mystartup Bootcamp' bersama usahawan teknologi, klinik geran serta pembangunan kapasiti bersama komuniti pemula Pahang serta program pembangunan perniagaan seperti 'pitching clinic'.  MYStartup di Pahang turut mendapat kerjasama daripada komniti setempat antaranya Universiti Malaysia Pahang (UMP) dan East Coast Region Development Council (ECERDC).  Sejak bermula tahun lalu sehingga kini sebanyak 3,567 syarikat pemula direkodkan mendaftar menerusi laman MYStartup.


ATM bersedia sepenuhnya hadapi bencana banjir dan PRU ke-15

(Datuk Seri Hishammuddin dan Datuk Seri Wan Rosdy ketika melihat aset yang diserahkan kepada kerajaan negeri Pahang sebagai langkah kesiapsiagaan ATM mendepani bencana banjir/BERNAMA)

KUANTAN, 18 Oktober- Lebih 4,000 anggota Angkatan Tentera Malaysia (ATM) akan ditugaskan sebagai pasukan bertindak pertama dalam misi menyelamat dan memindahkan penduduk terjejas banjir di seluruh negara.  Mereka akan digerakkan pada bila-bila masa atas arahan Majlis Keselamatan Negara (MKN), ke 5,496 lokasi yang dikenal pasti berisiko banjir termasuk ketika Pilihan Raya Umum Ke-15 berlangsung.  Menteri Kanan Pertahanan, Datuk Seri Hishammuddin Tun Hussein berkata, sejak September lalu, pihaknya telah mengeluarkan arahan bersiap siaga kepada anggotanya menerusi Operasi Murni (OP Murni) bagi mendepani jangkaan negara mengalami hujan lebat berterusan yang berisiko banjir besar.  "ATM telah bersedia mengatur gerak anggota dan aset pada bila-bila masa terutama ke 5,496 lokasi berisiko banjir yang telahpun dikenal pasti di seluruh negara."Bagi penugasan anggota setakat ini melibatkan 15,830 anggota lain lain pangkat. Ini tak termasuk pegawai-pegawai yang telahpun diberi arahan. Daripada jumlah berkenaan kira-kira 146 pegawai dan 4,155 anggota lain lain pangkat akan berperanan sebagai pasukan berindak pertama," kata Hishammuddin di Majlis Penyerahan Aset Banjir kepada Kerajaan Negeri Pahang dan Aset Kenderaan kepada Tentera Darat Malaysia (TDM) di Pangkalan Udara Kuantan, di sini. Menurut beliau, persiapan kali ini juga menmokuskan pusat perubatan ATM dan mengatur gerak pasukan perubatan di pusat pemindahan sementara (PPS).  Bagi penugasan jentera pula, ribuan aset ATM merangkumi perairan dan darat turut dalam keadaan siap siaga untuk diaturgerakkan.  ATM tambah beliau masih berkeupayaan tinggi untuk menambah bilangan anggota dan aset pada bila-bila masa mengikut arahan MKN.

(Datuk Seri Hishammuddin sidang media pada Majlis Penyerahan Aset Banjir kepada Kerajaan Pahang sebagai langkah kesiapsiagaan Angkatan Tentera Malaysia/BERNAMA)


NCEMH perkasakan aktiviti kesejahteraan kesihatan mental di negara ini

CYBERJAYA, 18 Oktober- Simposium Kesihatan Mental Dalam Perpektif Islam diadakan buat julung kalinya bersempena Sambutan Hari Kesihatan Mental Sedunia tahun ini.Ia dianjurkan dengan kerjasama Jabatan Kemajuan Islam Malaysia (JAKIM) dan Majlis Agama Islam Selangor dan disokong oleh Kementerian Kesihatan Malaysia(KKM).Matlamat simposium itu ialah mewujudkan pendekatan yang menyeluruh dengan menggabungkan elemen rawatan bagi pesakit mental dari segi ubat-ubatan, psikologikal serta sokongan sosial dan elemen kerohanian (psikospiritual).Menurut Ketua Pengarah Kesihatan, Tan Sri Datuk Seri Dr. Noor Hisham Abdullah, KKM mengambil inisiatif menubuhkan Pusat Kecemerlangan Kesihatan Mental Kebangsaan (NCEMH) bagi memperkasakan aktiviti kesejahteraan kesihatan mental di negara ini."Penubuhan NCEMH adalah sebagai salah satu langkah penting bagi memenuhi keperluan dan meminimumkan jurang perkhidmatan kesihatan mental melalui penggabungan komponen kesihatan awam, perubatan serta penyelidikan. Ini juga akan membolehkan perkongsian sumber manusia dapat dicapai dari segi kepakaran dalam bidang kesihatan mental untuk menterjemahkan dapatan penyelidikan bagi pembangunan dasar negara kita," kata Noor Hisham dalam ucapan perasmian Simposium Kesihatan Mental Dalam Perpektif Islam di sini.Tema sambutan Hari Kesihatan Mental Sedunia tahun ini ialah ‘Kesihatan dan Kesejahteraan Mental Keutamaan Global’ dan selari dengan tema yang telah ditetapkan oleh WHO iaitu “Make Mental Health & Well Being for All a Global Priority”.

(Tan Sri Datuk Seri Dr. Noor Hisham ucapan perasmian Simposium Kesihatan Mental Dalam Perpektif Islam)


KPDNHEP pandang serius laporan media mengenai kenaikan harga runcit ayam

PUTRAJAYA, 18 Oktober- Kementerian Perdagangan Dalam Negeri dan Hal Ehwal Pengguna (KPDNHEP) memandang serius laporan media mengenai peningkatan harga runcit ayam.Dalam satu kenyataan, Ketua Setiausaha KPDNHEP Datuk Azman Mohd Yusof berkata semenjak 5 Februari lalu program mekanisme kawalan harga maksimum bagi ayam dan telur dilaksanakan untuk mengekang peningkatan harga secara mendadak.Sebagai rujukan kawalan harga maksimum bagi ayam di Semenanjung ditetapkan pada harga RM6 bagi peladang, RM8.10 bagi pemborong dan RM9.04 setiap kilogram bagi peruncit.Manakala untuk Sarawak harga ditetapkan pada RM6.60 sen, RM8.60 sen dan RM9.80 sen bagi peladang, pemborong dan peruncit."Di Sabah harga bagi sekilogram ayam adalah pada RM6.80, RM9.80, RM11 masing masing bagi peladang, pemborong dan peruncit.Harga Maksimum Musim Perayaan (SHHMP) turut menetapkan harga kawalan bagi telur gred A, di Semenanjung pada harga 39 sen bagi peladang, 42 sen untuk pemborong dan 45 sen peruncit," menurut AzmanMenurut Azman, harga ayam runcit sebenarnya masih bawah harga kawalan maksimum RM9.40 setiap kilogram berdasarkan cerapan harga harian pada 15 Oktober lalu.Seperti komoditi lain, harga bagi ayam dan telur ayam akan turut terkesan dan mengalami perubahan selaras dengan pergerakan kos inputpengeluaran seperti jagung bijian dan soy bean meal. Namun, kementerian akan terus komited dalam memastikan harga di setiap rangkaian bekalan tidak melebihi harga maksimum.KPDNHEP turut memberi amaran kepada semua penjual ayam dan telur supaya sentiasa mematuhi harga maksimum ini dan kegagalan mematuhinya akan mengakibatkan mereka diambil tindakan bawah akta- akta berkaitan.

(KPDNHEP memberi amaran kepada semua penjual ayam dan telur supaya sentiasa mematuhi harga maksimum dan kegagalan mematuhinya akan mengakibatkan mereka diambil tindakan)


KDN teliti dakwaan kemasukan ejen perisikan Israel, Mossad ke Malaysia

KUANTAN, 18 Oktober- Kementerian Dalam Negeri (KDN) kini sedang meneliti mengenai dakwaan kemasukan ejen perisikan Israel, Mossad yang menculik seorang warga Palestin. Menterinya, Datuk Seri Hamzah Zainudin berkata penelitian menyeluruh dilakukan dan sekiranya dakwaan itu benar, pihaknya akan mengambil tindakan selanjutnya.  Jelas beliau, kerajaan sentiasa meneliti dan memantau setiap dokumen kemasukan rakyat asing ke dalam negara ini dan sekiranya didapati terdapat rakyat asing yang memasuki negara tanpa dokumen sah, tindakan tegas akan diambil.  "Sebenarnya, bila sesiapa sahaja yang masuk ke negara kita ini, mereka mesti ada dokumen yang sah. Jadi, bila kita ada maklumat yang mengatakan ada yang masuk menggunakan dokumen yang tidak sah, kita akan pantau.Kalau sudah sampai masa untuk kita tangkap mereka, kita akan ambil tindakan yang sewajarnya," kata Hamzah kepada pemberita RTM ketika mengulas mengenai laporan akhbar tempatan yang mendakwa perisikan Israel telah memasuki negara ini dalam usaha mereka mengesan dan menculik dua lelaki Palestin yang dipercayai sebagai aset briged Hamas Al-Qassam.

Laporan akhbar terbabit turut mendakwa, ejen perisik berkenaan juga telah menyesuaikan taktik mereka untuk tidak meninggalkan kesan penglibatan mereka, selain dipercayai merekrut aset tempatan untuk membantu rejim zionis memburu anggota Hamas di Malaysia.  Perkara itu terbongkar apabila dua wanita rakyat tempatan ditahan dipercayai terbabit dalam kes penculikan warga Palestin itu, September lalu.  Mereka yang berusia 30 tahun itu dipercayai telah dilatih sebagai penyiasat persendirian di Perancis oleh ejen Mossad sekitar 2018 dan disyaki menjadi dalang kepada rangkaian perisikan Israel di negara ini.


MTHQA ke-62, tampilkan teknik grafik AR buat julung kalinya

KUALA LUMPUR, 18 Oktober- Majlis Tilawah dan Menghafaz al-Quran Peringkat Antarabangsa (MTHQA) ke-62 menampilkan kelainan dengan menggunakan teknologi sistem tiga dimensi (3D) grafik realiti diperkukuhkan iaitu (AR).  Menurut Penerbit MTHQA, Suhardi Said, teknik AR ini pertama kali digunakan untuk pertandingan di peringkat antarabangsa ini bagi meraih perhatian dan menyentuh jiwa penonton untuk mendalami tadabbur ayat-ayat suci Al-Quran.  Menurutnya lagi, secara lazimnya penganjuran MTHQA akan melibatkan dua kategori iaitu pertandingan tilawah Al-Quran secara tartil dan pertandingan hafazan Al-Quran 30 juzuk.  Namun, pada tahun ini hanya melibatkan kategori pertandingan tilawah Al-Quran sahaja pasca pandemik ini.  "Alhamdulillah, hampir 100 peratus kehadiran peserta daripada daripada luar negara telah tiba di sini dan kita akan mengadakan siaran langsung pada malam esok bermula pada 19 sehingga 24 Oktober ini.Seramai 36 peserta dari 28 buah negara yang menyertainya dan kelainannya pada kali ini kita menggunakan teknik AR. Jadi saya menyeru, jika berkelapangan boleh datang ke planetarium KLCC ini dan kita akan siarkan secara langsung pukul 8.45 sehingga 11.00 malam," kata Suhardi kepada RTM di Putrajaya.

Sebelum ini, para peserta telah disaring serta dinilai oleh barisan jemaah hakim yang berpengalaman dan memiliki ilmu yang luas dalam bidang Al-Quran.  MTHQA yang dianjurkan saban tahun oleh Jabatan Kemajuan Islam Malaysia (JAKIM) ini akan bermula ESOK dan dirasmikan oleh Menteri di Jabatan Perdana Menteri (Hal Ehwal Agama), Datuk Idris Ahmad.


Jumlah miskin tegar berkurangan

KUALA LUMPUR, 18 Oktober- Jumlah miskin tegar berkurangan kepada 129,395 isi rumah setakat 30 September 2022, berbanding 260,000 pada 31 Oktober tahun lalu.Menteri Di Jabatan Perdana Menteri (Ekonomi), Datuk Seri Mustapa Mohamed, berkata pengurangan jumlah isi rumah miskin tegar disokong pemulihan secara beransur-ansur ekonomi negara berikutan pelaksanaan Program Imunisasi COVID-19 Kebangsaan (PICK) dan pengenalan lapan pakej rangsangan ekonomi.Komited memastikan angka itu terus berkurangan, jelasnya Program Basmi Kemiskinan Tegar Keluarga Malaysia (BMTKM) akan diperkasa dengan penggunaan kaedah bersesuaian mengikut lokaliti.Antaranya, mendidik pemikiran ke arah keusahawanan, mengawal kos dan kemahiran yang lebih baik dalam usaha mengubah kehidupan mereka yang terlibat.

(Menteri Di Jabatan Perdana Menteri (Ekonomi), Datuk Seri Mustapa Mohamed)

"Sekarang ini kita baru bermula, kita jangka pemantauan pertama akan dibuat pada Disember. Sekarang projek baru mula, peringkat awal..jadi kita bagi sebulan, pemantauan kita buat setiap bulan.

"Setiap program kita ada 74 lokasi, pasukan akan diketuai oleh Pegawai Daerah atau Penolong Pegawai Daerah", katanya kepada pemberita selepas merasmikan Persidangan Hari Antarabangsa Yayasan Sejahtera Bagi Pembasmian Kemiskinan 2022, IDEP 2022 di ibu negara. BMTKM menyasarkan untuk membasmi kemiskinan tegar menjelang 2025 melalui pendekatan seluruh negara yang menampilkan pemantauan berkala.


Agensi koperasi perlu diperkukuh, agar kekal relevan - Noh Omar

KELANA JAYA, 18 Oktober- Usaha menyelaras fungsi setiap agensi berkaitan gerakan koperasi perlu diperkukuh demi memastikan sektor tersebut dapat terus menyumbang kepada sosioekonomi negara.Hasrat itu selari Aspirasi Koperasi Malaysia (AsKOM) yang mengiktiraf peranan Suruhanjaya Koperasi Malaysia (SKM), Institut Koperasi Malaysia (IKMa) dan Angkatan Koperasi Kebangsaan Malaysia Berhad (ANGKASA) sebagai badan induk gerakan koperasi di Malaysia.Menteri Pembangunan Usahawan dan Koperasi, Tan Sri Noh Omar menyeru transformasi dilakukan supaya gerakan itu lebih berdikari, berdaya saing dan relevan. Antara yang dicadang, penubuhan bursa saham khusus untuk gerakan koperasi. "Satu hari nanti akan wujud bursa saham untuk koperasi. Jadi akan lebih banyak orang berminat untuk melabur dalam koperasi," kata Noh kepada RTM selepas merasmikan Konvensyen Aspirasi Koperasi Malaysia, di sini.

(Menteri KUSKOP, Tan Sri Noh Omar dalam satu sidang media menjelaskan perkara berkenaanselepas merasmikan Konvensyen Aspirasi Koperasi Malaysia, hari ini)

Beliau turut mencadangkan usaha mempromosi produk keluaran koperasi diperhebat menerusi penggunaan logo "Co-op Sejak 1922".Logo diselia oleh SKM itu mengiktiraf produk keluaran gerakan koperasi yang setanding produk berjenama di pasaran.


Aplikasi 'Reading Progress', tingkat kemahiran dan penguasaan Bahasa Inggeris murid - KPM

SHAH ALAM, 18 Oktober- Kementerian Pendidikan Malaysia (KPM) membangunkan projek rintis penggunaan aplikasi 'Reading Progress' di 576 sekolah melibatkan 1,188 guru di dalam dan luar bandar seluruh negara.Menterinya, Datuk Dr. Radzi Jidin optimis, projek rintis itu berpotensi meningkatkan kemahiran dalam aspek sebutan dan memperluaskan penguasaan Bahasa Inggeris dalam kalangan murid."Ia merupakan satu pendekatan murid-murid akan merekodkan audio dan video atau kedua-dua apabila membaca dalam Bahasa Inggeris dan sistem ini membantu mereka mengenali perkataan dan sebutan betul dan sebagainya. Ini akan dapat membantu murid mengenal perkataan baharu dan struktur ayat yang lebih baik," kata Radzi dalam sidang media selepas "Majlis Pelancaran Inisiatif Reading Progress Di Sekolah KPM ", di sini.

(Menteri Kanan Pendidikan, Datuk Dr. Radzi Jidin sempat mengunjungi ruang pempamersempena Majlis Pelancaran Inisiatif Reading Progress Di Sekolah KPM, di Shah Alam)

Aplikasi berkenaan juga akan memudahkan guru membuat penilaian tahap kemampuan pelajar dalam mata pelajaran bahasa Inggeris.Ia sekali gus dapat merangka intervensi lebih awal untuk murid yang bermasalah dalam menguasai bahasa itu.Tambah beliau, ia merupakan sebahagian daripada usaha yang dilaksana KPM ke arah pendigitalan sektor pendidikan.KPM juga akan meneliti ruang penambahbaikan aplikasi itu menerusi maklum balas guru, sebelum ia diperluas di seluruh negara sebelum sesi persekolahan tahun depan bermula.


Status negara tua menjelang 2030, perlu satu rangka tindakan yang menyeluruh

KUALA LUMPUR, 18 Oktober- Ke arah status negara tua menjelang 2030, satu rangka tindakan nasional yang komprehensif perlu disediakan dari segi ekonomi terutama aspek penyediaan kemudahan dan kepakaran.

Menteri Kesihatan, Khairy Jamaluddin berkata pelan tindakan tersebut bukan hanya di peringkat Kementerian, malah melibatkan semua sektor kerajaan yang merangkumi pelbagai aspek seperti pendapatan, simpanan, perumahan dan sara hidup golongan warga emas.

"Kerajaan yang baharu dibentuk nanti perlu ada blue print yang menyeluruh. Sekarang ini ada, tetapi saya melihat ia tidak mencukupi dan lebih pada blue print yang baru ini lebih kepada iltizam untuk dibuat pelaburan supaya daripada sekarang kita buat pelaburan untuk kita membuat persediaan untuk melatih pekerja-pekerja atau pakar-pakar yang diperlukan untuk menjaga kesihatan dan kebajikan kesejahteraan warga menua", katanya selepas merasmikan sambutan Hari Warga Emas 2022 peringkat kebangsaan di ibu negara.Melalui projek rintis Penjagaan Kesihatan Bersepadu yang dilaksanakan pada 2019, perkhidmatannya akan diperluas kepada lebih banyak klinik kesihatan di bawah KKM. Ini sekali gus mampu mengurangkan kesesakan pesakit yang menerima rawatan di unit geriatrik yang sebelum ini hanya terdapat di beberapa hospital dan klinik kesihatan di negara ini.Setakat ini, unit geriatrik Hospital Kuala Lumpur menerima 17,540 kes pesakit setiap tahun.Mengulas mengenai kekurangan pakar dalam bidang geriatrik, beliau menjelaskan KKM kini sedang mengenal pasti doktor yang berkemahiran dan menunjukkan minat ke arah sub kepakaran geriatrik untuk diberi bimbingan.KKM turut melihat laluan kerjaya pakar geriatrik yang lebih banyak akan diwujudkan sebagai dorongan menceburi bidang tersebut.


Muzakarah Panel Pengesahan Halal Malaysia, tingkat kompetensi dalam selaras sijil halal

PUTRAJAYA, 18 Oktober- Aspek Syariah merupakan asas utama penentuan status halal sesuatu produk manakala teknikal bertindak sebagai pelengkap dan menekankan keselamatan produk, barangan dan perkhidmatan yg ditawarkan.  Justeru, bagi meningkatkan kompetensi Panel Pengesahan Halal di seluruh Malaysia, Bahagian Pengurusan Halal, Jabatan Kemajuan Islam Malaysia (JAKIM) menganjurkan Muzakarah Ahli Panel Pengesahan Halal Malaysia 2022.  Menurut Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary muzakarah ini penting bagi memberi penjelasan terhadap isu-isu status halal yang signifikan dengan keadaan semasa.  "Peranan dan tanggungjawab panel amat penting kerana anda yang akan menentukan status permohonan pensijilan halal Malaysia itu. Pensijilan halal Malaysia sangat unik kerana ia memerlukan penelitian dua aspek iaitu syariah dan teknikal.Saya juga mengharapkan semua Majlis Agama Islam Negeri dan Jabatan Agama Islam Negeri bersama-sama ke arah mencapai akreditasi yang sama sebagai satu usaha untuk membuktikan pengurusan pensijilan halal Malaysia yang kita laksanakan dipandang tinggi di peringkat global," kata Timbalan Ketua Pengarah Dasar JAKIM, Datuk Sirajuddin Suhaimee yang membacakan teks Timbalan Menteri itu ketika perasmian Majlis Muzakarah Ahli Panel Pengesahan Halal Malaysia 2022, di sini.

(Timbalan Ketua Pengarah Dasar JAKIM, Datuk Sirajuddin Suhaimee membacakan teks ucapan Timbalan Menteridi JPM (Hal Ehwal Agama), Datuk Marzuk Shaary pada Majlis Muzakarah Ahli Panel Pengesahan Halal Malaysia 2022)

Tambah beliau, ahli panel ini berperanan utama dalam mengawal dan menyelaras Pensijilan Halal Malaysia mengikut peraturan dan prosedur yang ditetapkan.Muzakarah ini juga menjadi platform perkongsian informasi berkaitan isu halal yang perlu diselesaikan di seluruh negara.


Agong kurnia 284 pingat kepada angkatan tentera, Panglima TUDM terima pingat

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah berkenan mengurniakan Darjah Kepahlawanan Panglima Gagah Angkatan Tentera (PGAT) kepada Panglima Tentera Udara ke-20 Jeneral Tan Sri Mohd Ashgar Khan Goriman Khan pada Istiadat Pengurniaan Darjah Kepahlawanan Angkatan Tentera Malaysia (DKAT) 2022 Sesi Pertama di Istana Negara)

KUALA LUMPUR, 18 Oktober- Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan mengurniakan darjah Panglima Gagah Angkatan Tentera, P-G-A-T, kepada Panglima Tentera Udara, Jeneral Tan Sri Mohd Asghar Khan Goriman Khan. Istiadat Pengurniaan Darjah Kepahlawanan Angkatan Tentera Malaysia, (DKAT) 2022 sesi pertama itu menyaksikan Mohd Asghar mendahului senarai 284 penerima pingat termasuk lapan Pegawai Tentera dari negara asing selaku penerima kehormat.Pada istiadat itu, Seri Paduka turut berkenan mengurniakan darjah kehormat terdiri daripada Darjah Panglima Setia Angkatan Tentera (PSAT) kepada 12 penerima termasuk dua pegawai tentera negara asing; Pahlawan Angkatan Tentera (PAT) kepada 34 penerima termasuk seorang pegawai asing; Kesatria Angkatan Tentera (KAT) kepada 118 penerima dan Bentara Angkatan Tentera (BAT) melibatkan 114 penerima.Pegawai tentera negara asing yang dikurniakan darjah kehormat melibatkan lima penerima darjah PGAT iaitu Panglima Tentara Nasional Indonesia (TNI) Jenderal TNI Andika Perkasa; Panglima Angkatan Tentera Diraja Thailand General Chalermphon Srisawasdi dan Chief of General Staff Armed Forces of Saudi Arabia General Fayyad Hamed Al Ruwaili.Turut menerima pingat itu ialah Pemerintah Angkatan Bersenjata Diraja Brunei Mejar Jeneral Dato Paduka Seri Muhammad Haszaimi Bol Hassan dan Commanding General of the Philippine Army Lieutenant General Romeo S Brawner Jr.Penerima kehormat darjah PSAT pula terdiri daripada dua pegawai tentera dari Arab Saudi iaitu Major General Fahad Saad Aljohani dan Major General Pilot Ahmed Ali Al Dubais, manakala penerima kehormat darjah PAT ialah Brigedier General Abdullah Khaled S Alyamini, juga dari Arab Saudi.

(Yang di-Pertuan Agong Al-Sultan Abdullah Ri’ayatuddin Al-Mustafa Billah Shah (tujuh, kiri) berkenan bergambar bersama Panglima Angkatan Tentera Malaysia (ATM) Jeneral Tan Sri Affendi Buang (enam, kiri) serta para penerima Darjah Kepahlawanan selepas Istiadat Pengurniaan Darjah Kepahlawanan Angkatan Tentera Malaysia (DKAT) 2022 Sesi Pertama di Istana Negara/BERNAMA)

Penganugerahan Pingat DKAT diberikan kepada pegawai dan anggota lain-lain pangkat yang berkelayakan atas jasa dan pengorbanan mereka dalam perkhidmatan ATM.Hadir sama ke istiadat itu ialah Menteri Kanan Pertahanan Datuk Seri Hishamuddin Tun Hussein, Timbalan Menteri Pertahanan Datuk Seri Ikmal Hisham Abdul Aziz, Panglima Angkatan Tentera Jeneral Tan Sri Affendi Buang dan Ketua Setiausaha Kementerian Pertahanan Datuk Seri Muez Abd Aziz.Sesi kedua istiadat itu dijadualkan berlangsung di Istana Negara, Khamis ini.


Pasukan Jihad Tangani Inflasi masih menjalankan fungsinya

Tan Sri Annuar (kiri) bergambar bersama piala Anugerah Seri Angkasa pada Majlis Pelancaran Kira Detik Malam Kemuncak Anugerah Seri Angkasa 2022/BERNAMA)

PUTRAJAYA, 18 Oktober- Pasukan Jihad Khas Tangani Inflasi masih berfungsi seperti biasa dan tidak dibubarkan meskipun Parlimen penggal ke-14 dibubarkan bagi memberi laluan kepada Pilihan Raya Umum ke-15.Pengerusinya, Tan Sri Annuar Musa berkata pemantauan akan diteruskan walaupun status kerajaan telah berubah kepada kerajaan sementara, "Pasukan Khas Jihad tidak mengadakan mesyuarat sejak parlimen dibubarkan kerana setelah parlimen dibubarkan semua ahli parlimen dan wakil rakyat bergegas pulang ke kawasan masing-masing. Tetapi kita berhubung satu sama lain, jika ada keperluan kita akan mengadakan mesyuarat minggu depan," kata Annuar dalam sidang media Majlis Pelancaran Kira Detik Malam Kemuncak Anugerah Seri Angkasa 2022 di sini.Pasukan Khas Jihad Tangani Inflasi diwujudkan pada 29 Jun lalu bagi membantu rakyat menghadapi cabaran peningkatan kos sara hidup.Jawatankuasa itu dianggotai Menteri Kewangan Datuk Seri Tengku Zafrul Abdul Aziz, Menteri Pertanian dan Industri Makanan Datuk Seri Ronald Kiandee, Menteri Perdagangan Dalam Negeri dan Hal Ehwal Pengguna Datuk Seri Alexander Nanta Linggi, Menteri di Jabatan Perdana Menteri (Ekonomi) Datuk Seri Mustapa Mohamed dan Ketua Setiausaha Negara Tan Sri Mohd Zuki Ali.

(Tan Sri Annuar berkata Pasukan Jihad Khas Tangani Inflasi masih berfungsi seperti biasa dan tidak dibubarkan meskipun Parlimen penggal ke-14 dibubarkan)


ASA 2022: Terima penyertaan tertinggi, julung kali tawar hadiah wang tunai

PUTRAJAYA, 18 Oktober- Sebanyak 1,354 daripada 1,586 penyertaan yang dikemukakan untuk ASA 2022 diterima menepati syarat-syarat yang ditetapkan bagi pencalonan Anugerah Seri Angkasa (ASA 2022) yang akan berlangsung 29 dan 30 Oktober ini di Pusat Konvensyen Antarabangsa Putrajaya (PICC).Menteri Komunikasi dan Multimedia (K-KOMM) Tan Sri Annuar Musa berkata, penyertaan kali ini merupakan rekod tertinggi yang diterima sejak ASA diperkenalkan."Alhamdulillah ASA 2022 menerima sambutan yang hebat dengan lebih daripada 1500 penyertaan bagi kategori yang cukup banyak pada kali ini melebihi 70 kategori.Katanya, daripada jumlah pencalonan yang telah menepati syarat itu, sebanyak 1,035 pencalonanan adalah bagi Kategori Televisyen, 276 Kategori Radio dan 43 untuk Kategori Media Baharu."Kita adakan dua malam berturut-turut kerana tidak boleh dihabiskan dalam satu malam, kategori yang diwujudkan itu untuk memberikan penghargaan kepada semua penggiat industri penyiaran baik radio, tv, dan juga media baharu, satu pembaharuan berbanding dengan ASA terdahulu," katanya pada sidang media Majlis Pelancaran Kira Detik Malam Kemuncak Anugerah Seri Angkasa 2022 di sini.Annuar berkata, ASA 2022 juga akan diadakan secara gilang-gemilang kerana amat dinantikan oleh pemain industri. "Kita mahu anugerah ini diadakan secara gilang-gemilang biar sama macam Festival Filem Cannes.“Biar ada karpet merah, biar anugerah ini nampak glamor dan industri kita hebat,” katanya.

(Menteri Komunikasi dan Multimedia (K-KOMM) Tan Sri Annuar Musa (kanan) bersama Ketua Setiausaha (KSU K-KOMM) Datuk Seri Mohammad Mentek pada sidang media Majlis Pelancaran Kira Detik Malam Kemuncak Anugerah Seri Angkasa 2022)

Mengulas lanjut, Annuar berkata, salah satu keistimewaan penganjuran ASA 2022 ialah para pemenang bukan sahaja membawa pulang trofi tetapi juga buat julung kalinya mereka akan menerima hadiah berbentuk wang tunai bagi setiap kategori yang dimenangi. Antara stesen media yang menyertai pencalonan ASA 2022 ialah Alhijrah Media Corporation, Bahagian Penyiaran Jabatan Kemajuan Islam, Pertubuhan Berita Nasional Malaysia (Bernama) dan Radio Televisyen Malaysia (RTM).“Seramai 55 juri dan dua juruaudit terdiri daripada pemain industri yang berpengalaman luas dalam industri akan menilai kesemua pencalonan dengan adil dan telus,” katanya."Tokoh Anugerah Seri Angkasa 2022 dan Tokoh Anugerah Khas Juri masing-masing akan turut diberikan hadiah berupa wang tunai, katanya.Dua pemenang kategori utama iaitu Drama Terbaik dan Dokumentari Terbaik juga akan menerima Dana Kandungan Digital (DKD) masing-masing sebanyak RM200,000 dan RM150,000.

(Tan Sri Annuar Musa pada Majlis Majlis Pelancaran Kira Detik Malam Kemuncak Anugerah Seri Angkasa 2022)


Sukatan pelajaran KPM mempunyai kitaran, tidak boleh ditukar secara kerap

SHAH ALAM, 18 Oktober- Sukatan pelajaran atau silibus yang dibangunkan Kementerian Pendidikan (KPM) mempunyai kitaran dan penilaian untuk melihat keberkesanannya dibuat selepas selesai jangka masa yang ditetapkan.Menteri Kanan Pendidikan, Datuk Dr. Radzi Jidin berkata, penghasilan sesuatu silibus memerlukan kajian dan penelitian yang melibatkan pandangan pakar, guru dan ibu bapa.

"Kalau silibus kerap ditukar, cikgu-cikgu serta murid-murid akan menghadapi kesukaran, kalau setiap tahun hendak ditukar contoh. Jadi apabila selesai satu pusingan, maka penilaian akan dibuat untuk melihat keberkesanan silibus tersebut", katanya kepada pemberita selepas melancarkan Inisiatif Reading Progress di sini.

(Menteri Kanan Pendidikan, Datuk Dr. Radzi Jidin)

"Jadi silibus 2017 ini selesai pada tahun ini untuk sekolah rendah, manakala untuk sekolah menengah selesai pada tahun lepas.Beliau mengulas isu membabitkan sukatan pelajaran Matematik yang dikatakan terlalu tinggi dan tidak selaras dengan kemampuan murid untuk memahami dan menguasainya.Jelasnya, silibus yang digunakan di sekolah ketika ini bukan baharu dibangunkan oleh KPM, sebaliknya sudah diguna pakai sejak 2017.


Geran khas tahunan RM100,000 kepada Persatuan Pesara Kerajaan Sabah -Hajiji

(Ketua Menteri Datuk Seri Hajiji Noor/BERNAMA)

KOTA KINABALU, 18 Oktober- Kerajaan Sabah hari ini mengumumkan geran khas tahunan RM100,000 kepada Persatuan Persara Kerajaan Sabah bagi memudahkan pelaksanaan program dan aktiviti persatuan itu.Ketua Menteri Datuk Seri Hajiji Noor berkata geran itu antara empat inisiatif baharu untuk pesara bukti keprihatinan kerajaan, termasuk tambahan Bantuan Khas Kewangan kepada pesara sebanyak RM150 dicarumkan dalam akaun i-Saraan, Kumpulan Wang Simpanan Pekerja (KWSP).“Kerajaan negeri juga akan meluluskan peningkatan jumlah maksimum Gantian Cuti Rehat (GCR) daripada 160 hari kepada 180 hari mulai tahun hadapan, dan menyediakan pejabat untuk pesara di beberapa daerah yang akan dikenal pasti,” katanya di sini hari ini.Beliau berkata demikian dalam kenyataan pada Majlis Jasamu Dikenang Pesara Perkhidmatan Awam Negeri Sabah Tahun 2022 di sini, meraikan 1,167 orang yang bersara sepanjang 2019 hingga 2021.Hajiji berkata gelaran sebagai pesara kerajaan membuka episod dan lembaran baharu kepada pesara untuk menyumbang bakti dalam apa juga cara yang boleh mereka berikan kepada masyarakat dengan menggunakan pengalaman dan pengetahuan ketika bertugas dalam perkhidmatan awam.

(Kerajaan Sabah hari ini mengumumkan geran khas tahunan RM100,000 kepada Persatuan Persara Kerajaan Sabah bagi memudahkan pelaksanaan program dan aktiviti persatuanitu/FOTO HIASAN/FB PERSATUAN PESARA KERAJAAN SABAH)

“Kerajaan negeri akan merancang lebih banyak inisiatif meningkatkan penglibatan pesara kerajaan yang berkemahiran dan berkepakaran dalam penetapan, pemantauan dan penilaian keberkesanan inisiatif-inisiatif kerajaan negeri,” katanya.Justeru beliau berharap pesara yang telah meninggalkan perkhidmatan kerajaan akan terus menyematkan semangat cintakan negara serta mengekalkan sokongan dan keyakinan diri serta ahli keluarga kepada pemimpin serta kerajaan yang sedang memerintah. -BERNAMA


MetMalaysia keluarkan nasihat mengenai Taufan Nesat

KUALA LUMPUR, 18 Oktober - Jabatan Meteorologi Malaysia (MetMalaysia) hari ini mengeluarkan nasihat mengenai kedudukan Taufan Nesat yang kini berada kira-kira 1,328 kilometer (km) ke barat laut Kudat, Sabah.Dalam satu kenyataan, MetMalaysia memaklumkan taufan tersebut kini berada di kedudukan 380 km ke timur Hainan, China dan berdasarkan pemerhatian pada pukul 8 pagi tadi, taufan itu bergerak ke barat barat daya dengan kelajuan 15 km/jam dan boleh mencapai kelajuan maksimum 139km/jam.

"Keadaan ini boleh menyebabkan angin kencang dan laut bergelora di kawasan perairan Laut China Selatan," menurut kenyataan tersebut.


PM jamin kontraktor berkelayakan dapat peluang projek pembangunan negara

(Perdana Menteri, Datuk Seri Ismail Sabri berucap pada Majlis Perasmian Konvensyen Kontraktor Melayu 3.0 dan Mesyuarat Agung Tahunan Persatuan Kontraktor Melayu Malaysia PKMM ke 43 di ibu negara)

KUALA LUMPUR, 18 Oktober- Perdana Menteri Datuk Seri Ismail Sabri Yaakob memberi jaminan kontraktor tempatan berkelayakan akan mendapat peluang sebaiknya untuk membangunkan projek pembangunan negara.Justeru, beliau menafikan pelbagai tuduhan kononnya peruntukan perbelanjaan pembangunan sebanyak RM95 bilion dalam Bajet 2023 hanya menguntungkan pihak tertentu sahaja.Tambah beliau jumlah dana diperuntukkan itu merangkumi lebih 7,615 projek pembangunan, merupakan tertinggi dalam sejarah dan membuka lebih banyak peluang kepada pelbagai pihak."Kerajaan yang saya pimpin hari ini sentiasa mengutamakan pembangunan infrastruktur untuk dimanfaatkan seluruh Keluarga Malaysia."Selain itu Bajet 2023 turut menyediakan pelbagai inisiatif untuk golongan kontraktor seperti peruntukan sebanyak RM500 juta, pembiayaan skim pembiayaan kontrak ekspres dengan dana RM20 juta.

(Perdana Menteri Datuk Seri Ismail Sabri Yaakob memberi jaminan kontraktor tempatan berkelayakan akan mendapat peluang sebaiknya untuk membangunkan projek pembangunan negara/BERNAMA)

Beliau berucap pada Majlis Perasmian Konvensyen Kontraktor Melayu 3.0 dan Mesyuarat Agung Tahunan Persatuan Kontraktor Melayu Malaysia PKMM ke-43 di ibu negara. Pada 7 Oktober lalu, kerajaan membentangkan Bajet 2023 berjumlah RM272.3 bilion iaitu; terbesar dalam sejarah negara yang memfokuskan kepada kesejahteraan rakyat, kelangsungan perniagaan, kemakmuran ekonomi dan kecekapan perkhidmatan kerajaan.


Pelajar terima PerantiSiswa Keluarga Malaysia puas hati dengan kualiti peranti, guna untuk pembelajaran - Annuar

(Menteri Komunikasi dan Multimedia, Tan Sri Annuar Musa bergambar bersama para pelajar yang menerima PerantiSiswa Keluarga Malaysia di Kolej Vokasional Langkawi)

LANGKAWI, 18 Oktober - Pelajar yang menerima peranti bawah Program PerantiSiswa Keluarga Malaysia berpuas hati dengan kualiti peranti itu untuk kegunaan pembelajaran mereka.  Menteri Komunikasi dan Multimedia, Tan Sri Annuar Musa berkata beliau mendapat maklum balas sangat baik daripada kalangan pelajar berkenaan.   Mengulas lanjut, Tan Sri Annuar berkata kementeriannya komited memastikan keseluruhan lebih 200,000 permohonan PerantiSiswa yang telah diluluskan itu dapat selesai diagihkan sebelum akhir Oktober nanti.

(Menteri Komunikasi dan Multimedia, Tan Sri Annuar Musa meninjau proses pengagihan PerantiSiswa Keluarga Malaysia di Kolej Vokasional Langkawi)

"Kita nak sampaikan serentak seluruh negara, saya telah minta kerjasama menteri-menteri, timbalan menteri, pemimpin-pemimpin dan pengetua untuk 'roll out' seberapa cepat supaya dapat memiliki peranti ini seboleh-bolehnya dalam bulan ini yang baki 200,000 lebih sebelum akhir bulan November," kata beliau ketika ditemui media selepas Majlis Pengagihan PerantiSiswa Keluarga Malaysia di Kolej Vokasional Langkawi pada Ahad.  Pada majlis itu, seramai 303 orang pelajar mewakili empat buah sekolah daripada golongan B40 di Langkawi menerima peranti di bawah Program PerantiSiswa Keluarga Malaysia.


67 penduduk terjejas banjir di Kedah masih ditempatkan di dua buah PPS

ALOR SETAR, 18 Oktober - Seramai 67 penduduk terjejas banjir daripada 16 keluarga di dua daerah di negeri Kedah masih di tempatkan di dua buah pusat pemindahan sementara (PPS) sehingga pukul 11 pagi tadi.Timbalan Pengarah Angkatan Pertahanan Awam (APM) Kedah, Mejar Pertahanan Awam Mohd Muaz Mohd Yusuf berkata di daerah Kubang Pasu, sebuah PPS dibuka di SMK Changlun menempatkan 24 penduduk terjejas banjir daripada 5 keluarga. Manakala di Langkawi, PPS Dewan Syifak, Padang Mat Sirat masih dibuka menempatkan 43 penduduk yang terjejas daripada 11 buah keluarga.

Dua mukim terjejas iaitu di mukim Padang Mat Sirat melibatkan Kampung Atas dan Kampung Limbung Putra dan Mukim Kuah melibatkan sebuah kampung iaitu Kampung Buluh Penyumpit. Jabatan Metrologi Malaysia meramalkan cuaca mendung dan hujan di satu dua tempat di Langkawi.


Dakwaan penyelewengan, Ketua Setiausaha KPM diarah buat laporan SPRM - Radzi

(Tangkap layar video oleh individu dikenali Zaharin Yassin berhubung penyelewengan KPM)

KUALA LUMPUR, 18 Oktober- Ketua Setiausaha Kementerian Pendidikan (KPM) Datuk Yusran Shah Mohd Yusof diarah membuat laporan segera kepada Suruhanjaya Pencegahan Rasuah Malaysia (SPRM), berhubung dakwaan berlaku penyelewengan di kementerian itu.Menteri Kanan Pendidikan Datuk Dr Radzi Jidin menerusi hantaran di Facebook malam tadi berkata arahan itu dibuat, berikutan hantaran video dibuat individu dikenali Zaharin Yassin, yang mendakwa menerima aduan penyelewengan berkaitan Surat Setuju Terima (SST) untuk kontrak bekalan makanan bermasak serta kebersihan bangunan dan kawasan.“Memandangkan nama saya dan Ketua Setiausaha KPM turut disentuh, saya telah mengarahkan Ketua Setiausaha KPM untuk membuat laporan segera kepada SPRM, supaya siasatan terhadap dakwaan tersebut dilaksanakan secepat mungkin.“Saya juga berharap saudara Zaharin dapat menyampaikan maklumat yang diterima beliau kepada SPRM,” menurut hantaran itu.Radzi turut memuat naik video berdurasi 2.45 minit oleh Zaharin berkaitan dakwaan tersebut di hantaran sama.


(Plektrum 22, sebuah rancangan radio menemui peminat menerusi Showcase Plektrum 22 bertempat di Plaza Berpayung Kompleks Sukan Laut Antarabangsa Labuan)

LABUAN, 17 Oktober- Setelah menyepi selama dua tahun, LABUANfm kembali dengan wadah khas menampilkan bakat-bakat tempatan.  Plektrum 22, sebuah rancangan radio menemui peminat menerusi Showcase Plektrum 22 bertempat di Plaza Berpayung Kompleks Sukan Laut Antarabangsa Labuan.  Menurut penerbitnya, Mc Allister Michael, Plektrum 22 memberi hiburan baharu berbentuk akustik, langsung di hadapan penonton di samping memberi peluang dan ruang kepada penggiat seni tempatan menunjukkan bakat serta kemahiran muzik sekali gus menggalakkan mereka terus berkarya.  Ia juga sebagai platform bagi warga LABUANfm khususnya penyampai-penyampai turun ke lapangan dan mendekati masyarakat dan memperkenalkan LABUANfm dalam kalangan belia serta mempromosi kemudahan-kemudahan terkini yang disediakan seperti RTMKlik, saluran Youtube dan media sosial lain.  "Penganjuran Showcase Siuknya Plektrum 22 ini kita anjurkan lebih dekat dengan pendengar di lokasi bersama-sama artis jemputan dan juga artis tempatan. Kami akan selalu dekat dengan pendengar, mempromosikan pelbagai di platform media sosial seperti RTMKlik, Youtube, Facebook dan macam-macam lagi, untuk lebih dekat dengan pendengar," kata Mc Allister Michael. Tambahnya, ia juga sebagai salah satu langkah promosi untuk meningkatkan jumlah pendengar rancangan Plektrum yang bersiaran pada setiap hari Ahad, pukul 10.00 pagi di LABUANfm, selain aplikasi RTMKlik dan laman web labuanfm.rtm.gov.my.

(LABUANfm kembali dengan Showcase Plektrum 22)


Skim Harga Maksimum Musim Perayaan Deepavali 2022 berkuat kuasa 20-26 Oktober

PUTRAJAYA, 17 Ogos- Lapan barangan disenaraikan bawah Skim Harga Maksimum Musim Perayaan Deepavali 2022 yang berkuat kuasa 20 hingga 26 Oktober.Ketua Setiausaha Kementerian Perdagangan Dalam Negeri dan Hal Ehwal Pengguna (KPDNHEP), Datuk Azman Mohd Yusof dalam kenyataan memaklumkan barangan tersenarai ialah daging kambing biri-biri import bertulang, tomato dan cili merah.Turut tersenarai; kelapa biji (harga maksimum di peringkat borong sahaja), bawang merah kecil (India), bawang merah besar import dan kacang dal (Australia).Skim Harga Maksimum Musim Perayaan Deepavali 2022 akan dikuat kuasa melalui Akta Kawalan Harga dan Antipencatutan 2011 yang membolehkan penentuan harga dibuat di peringkat pengeluar, pemborong dan peruncit.Semakan harga boleh dibuat melalui laman web https://www.kpdnhep.gov.my

(Lapan barangan disenaraikan bawah Skim Harga Maksimum Musim Perayaan Deepavali/Foto fail)


Pendaftaran kanabis sebagai ubat dibuka jika ada bukti kukuh, selamat digunakan

SERDANG, 17 Oktober- Institut Penyelidikan Klinikal (ICR) bawah Institut Kesihatan Negara (NIH) sedang mengadakan semakan dan perbincangan bersama pakar-pakar terutamanya dalam bidang ekologi dan rawatan palatif tentang penggunaan ubat berasaskan kanabis.Menurut Menteri Kesihatan Khairy Jamaluddin, pendaftaran bagi penggunaannya akan dibuka sekiranya terdapat bukti kukuh yang membolehkan bahan itu digunakan dengan selamat dan berkesan dalam merawat pesakit."Ia turut melibatkan pakar dalam perkhidmatan yang memberi rawatan untuk keadaan tertentu seperti epilepsi dan mereka sedang semak data dari negara luar dari segi keberkesanan dan keselamatan penggunaan kanabis dalam kondisi (penyakit) tertentu."Sekiranya semakan pakar mendapati bahawa ada bukti kukuh kanabis boleh digunakan selamat dan berkesan, maka kita boleh buka untuk pendaftaran bagi indikasi (penggunaan untuk rawatan penyakit tertentu) itu," kata Khairy dalam sidang media selepas Majlis Penyerahan Projek Pusat Kardiologi Hospital Serdang Selangor.

(Khairy berkata pendaftaran kanabis sebagai ubat dibuka jika ada bukti kukuh, selamat digunakan)


Kerajaan Selangor kenal pasti 700 PPS, siap siaga risiko banjir

SHAH ALAM, 17 Oktober- Kerajaan negeri Selangor mengenal pasti kira-kira 700 Pusat Pemindahan Sementara (PPS) di kawasan berisiko banjir seluruh Selangor.Menurut Pengerusi Jawatankuasa Tetap Perumahan, Kesejahteraan Bandar dan Pembangunan Usahawan, Rodziah Ismail, jumlah itu membabitkan PPS kekal dan juga yang baru ditambah bergantung kepada lokasi.Katanya, kerajaan negeri Selangor juga sudah menyediakan dan menghantar keperluan berkaitan banjir ke lokasi yang dikenal pasti itu."Kalau dulu, masalah kita adalah semuanya berpusat di Sungai Buloh namun kini tidak lagi. Kita telah agihkan semua barangan keperluan ke Pusat Pemindahan Sementara (PPS) yang penting dan besar di setiap daerah," kata Rodziah dalam sidang media selepas menghadiri Persidangan Malaysia Urban Forum 2022 (MUF2022) di Pusat Konvensyen Majlis Bandaraya Shah Alam (MBSA).

(Pengerusi Jawatankuasa Tetap Perumahan, Kesejahteraan Bandar dan Pembangunan Usahawan,Rodziah Ismail ditemui pada Persidangan Malaysia Urban Forum 2022 (MUF2022), hari ini)

Persidangan bertemakan Tindakan Tempatan Kepada Bandar dan Komuniti Berdaya Tahan Masa Hadapan itu dirasmikan Pengerusi Jawatankuasa Tetap Kerajaan Tempatan, Ng Sze Han.


Ukhwah parti perlu diperkukuh, fokus menjelang PRU ke-15 - PM

BAGAN DATUK, 17 Oktober- Tiada sebarang masalah atau berlaku perpecahan antara Perdana Menteri, Datuk Seri Ismail Sabri Yaakob dengan Pengerusi Barisan Nasional (BN), Datuk Seri Dr. Ahmad Zahid Hamidi seperti dakwaan sesetengah pihak.  Perdana Menteri yang mengesahkan perkara itu berkata hal tersebut lebih kepada misi pihak-pihak tertentu untuk memecah belahkan hubungan baik antara mereka menjelang musim Pilihan Raya Umum Ke-15 (PRU15) ini.  Datuk Seri Ismail yang juga Naib Presiden Umno berkata, beliau dan Datuk Seri Dr Ahmad Zahid mengambil pendekatan berbincang bagi menghentikan persepsi luar berkaitan fitnah perpecahan antara mereka berdua.  "Kalau kita berpecah, kita pasti akan kecundang di dalam PRU yang akan datang. Oleh yang demikian, kita mesti bersama-sama. Kita mesti memastikan solidariti di dalam UMNO terus diperkukuh. Saya beri jaminan, tiada isu antara saya dan Presiden UMNO, Datuk Seri Zahid Hamidi," tegas Ismail ketika berucap melancarkan Program Solidariti Kestabilan dan Kemakmuran BN di Kompleks UMNO Bagan Datuk Perak.

(Perdana Menteri, Datuk Seri Ismail Sabri Yaakob/BERNAMA)

Tambahnya, dalam menghadapi PRU 15, setiap ahli parti komponen BN perlu terus bersolidariti bagi mengukuhkan perpaduan agar tidak diserang mana-mana pihak khususnya pembangkang.


Ribut Nesat dijangka capai ke tahap taufan malam ini - Met Malaysia

KUALA LUMPUR, 17 Oktober- Ribut Tropika Kuat Nesat yang berada di kedudukan 19.7°Utara 117.2°Timur di barat laut Filipina yang bergerak ke arah barat menuju Pulau Hainan, China dijangka akan meningkat ke tahap taufan malam ini. Sehubungan ramalan itu, MET Malaysia telah mengeluarkan Amaran Hujan Berterusan (Waspada) untuk Sarawak, Sabah dan WP Labuan sehingga 18 Oktober 2022.Pada 15 Oktober 2022 pula telah dikeluarkan amaran angin kencang dan laut bergelora kategori pertama.Menurut amaran itu, di kawasan perairan Laut China Selatan khususnya di perairan Condore, Reef North, Layang-layang, Palawan dan Labuan, dijangka kelajuan angin akan berada antara 40 hingga 50 km/jam dan ketinggian ombak mencapai 3.5 meter.Ia dijangka akan berlaku dalam tempoh 18 sehingga 20 Oktober 2022 ini.Orang awam di kawasan terlibat dinasihatkan untuk lebih peka dan bersiap siaga menghadapi sebarang kemungkinan. Maklumat cuaca terkini boleh diperolehi melalui laman web, aplikasi mobil myCuaca, dan media sosial rasmi. Bagi sebarang pertanyaan lanjut boleh menghubungi MET Malaysia dalam talian 1-300-22-1638.


Keputusan berhubung isu guru Mohd Fadli diketahui esok - Radzi Jidin

PUTRAJAYA, 17 Oktober- Keputusan berhubung tindakan tatatertib guru Matematik, Mohd Fadli Mohamed Salleh akan diketahui esok.Menurut Menteri Kanan Pendidikan, Datuk Dr. Radzi Jidin, keputusan itu akan diserahkan oleh Lembaga Tatatertib Perkhidmatan Pendidikan kepada ketua jabatan guru matematik berkenaan.“Persidangan Lembaga Tatatertib Perkhidmatan Pendidikan berhubung isu tersebut baru sahaja tamat dan esok, urus setia akan sampaikan keputusan,” kata Radzi kepada RTM selepas sesi pengenalan jurulatih sukan 'Touch' ternama dunia, Peter Walters di Sekolah Kebangsaan (SK) Putrajaya Presint 16 (1), petang tadi.Menurut Radzi, perkara yang dibangkitkan Mohd Fadli itu sudah diambil tindakan oleh kementerian seperti isu beg berat dan silibus yang sudah diperkenalkan sejak 2017.Tindakan yang dilaksana telah mengambil kira pandangan pelbagai pihak termasuk guru yang berkepakaran dalam bidang masing-masing dan ibu bapa."Pada 6 Mac tahun ini, kita telah lancarkan tujuh inisiatif berhubung isu beg berat antaranya adalah penyediaan lokar di sekolah-sekolah. Saya telah jelaskan banyak kali bahawa kita terbuka dan ambil pandangan semua pihak berkenaan isu silibus, kita sentiasa semak silibus ini," tambah Radzi.Dalam pada itu, beliau mengingatkan ahli politik untuk tidak menggunakan isu silibus sebagai modal kempen pada Pilihan Raya Umum Ke-15 (PRU15)."Ahli politik jangan politikkan isu silibus kerana KPM memang sentiasa semak silibus ini dan kita mahukan yang terbaik," katanya.


Skim I-PUSH, Pahang bantu usahawan mikro yang terjejas akibat COVID-19

KUANTAN, 17 Oktober- Kerajaan Pahang hari ini menyampaikan Skim Pembiayaan Kewangan Usahawan Mikro Negeri Pahang yang dikenali sebagai (Skim I-PUSH) kepada 751 pemohon membabitkan peruntukan RM7.15 juta bagi fasa 1.  Skim bantuan I-PUSH tersebut bertujuan membantu ushawan mikro di Pahang yang terjejas akibat pandemik COVID-19 serta banjir sebelum ini dengan pembiayaan pembayaran balik tanpa faedah dan penawaran moratorium setahun termasuk tiada caj tambahan.  Menteri Besar Pahang, Datuk Seri Wan Rosdy Wan Ismail berkata kerajaan negeri telah memperuntukkan sebanyak RM20 juta kepada Skim I-PUSH yang bakal memberi manfaat kepada 2,500 usahawan mikro di Pahang.  Menerusi skim itu juga, jumlah pinjaman yang ditawarkan adalah antara RM3,000 sehingga maksimum RM10,000 kepada setiap pemohon.  "Kerajaan negeri telah memperuntukkan RM20 juta dan kita bagi maksimum RM10,000 moratorium setahun, maknanya dalam setahun mereka tidak perlu membayar apa-apa kepada kerajaan, selepas satu tahun baru pemohon bayar.Ini adalah usaha yang jelas menunjukkan bahawa kerajaan negeri sangat prihatin serta cakna kepada mereka yang terjejas akibat COVID-19," kata Wan Rosdy kepada pemberita RTM selepas Majlis Penyampaian Skim Pembiayaan Kewangan Usahawan Mikro Negeri Pahang (Skim I-PUSH) Tahun 2022 di Dewan Majlis Bandaraya, di sini.

(Majlis Penyampaian Skim Pembiayaan Kewangan Usahawan Mikro Negeri Pahang(Skim I-PUSH) Tahun 2022 diadakan di Dewan Majlis Bandaraya, Kuantan, hari ini)

Tambah beliau, bagi fasa kedua, sebanyak RM12.85 juta lagi telah diperuntukkan yang dijangka akan disalurkan kepada usahawan-usahawan mikro di Pahang pada November nanti.Bagi menjayakan Skim I-PUSH katanya, kerajaan negeri telah menjalinkan kerjasama strategik bersama Bank Muamalat Malaysia Berhad melalui program sokongan Bank Muamalat I-TEKAD.  Menerusi Skim I-PUSH dan I-TEKAD itu, ia turut membantu usahawan melalui bantuan agihan kewangan dan pembiayaan mikro, latihan dan bantuan pensijilan halal kepada golongan usahawan asnaf, B40 serta usahawan kecil dan sederhana di seluruh Pahang.


Tok Batin terima sumbangan sekali bayar bernilai RM1,000

TAPAH, 17 Oktober- Tok Batin atau Penghulu di Kampung Orang Asli seluruh negara menerima bayaran sebanyak RM1,000 secara sekali bayar.Perkara itu diumumkan Perdana Menteri, Datuk Seri Ismail Sabri Yaakob dengan melibatkan peruntukan sebanyak RM624,000."Pemberian ini sebagai tanda penghargaan kerajaan Keluarga Malaysia dalam menghargai sumbangan jasa dan tenaga Tok Batin atau Penghulu dalam pembangunan dan adat warisan masyarakat Orang Asli. Ini juga membuktikan kerajaan tidak pernah melupakan atau meminggirkan sumbangan masyarakat Orang Asli yang merupakan sebahagian daripada Keluarga Malaysia," kata Ismail Sabri dalam ucapannya pada Majlis Ramah Mesra Bersama Peserta Felcra Berhad, Pekebun Kecil RISDA dan warga Orang Asli JAKOA, di sini.Jelasnya, pemberian itu sebagai tanda penghargaan kerajaan kepada sumbangan Tok Batin dan Penghulu dalam pembangunan adat dan warisan masyarakat Orang Asli.

(Perdana Menteri, Datuk Seri Ismail Sabri Yaakob berkata demikian dalam ucapannya pada MajlisRamah Mesra Bersama Peserta Felcra Berhad, Pekebun Kecil RISDA dan warga Orang Asli JAKOA)


Perbicaraan kes bunuhan pegawai tinggi polis Indonesia bermula

JAKARTA, 17 Oktober- Perbicaraan kes bunuh membabitkan salah seorang pegawai polis paling kanan di Indonesia bermula hari ini.Ferdy Sambo, jeneral dua bintang dan ketua hal ehwal dalaman polis negara, dinamakan sebagai suspek selepas pengawal peribadinya ditemukan mati di rumah Sambo pada Julai lalu.Defendan dituduh mengarahkan seorang bawahan supaya menembak Brigedier Nofriansyah Yosua Hutabarat, atau Brigedier J, sebelum dia menembak mangsa yang cedera sekali lagi untuk membunuhnya.“Defendan Ferdy Sambo menghampiri mangsa Nofriansyah Yosua Hutabarat yang dalam keadaan tertiarap dan masih bergerak kesakitan berhampiran tangga sebelah bilik air,” kata pendakwa raya Sugeng Hariadi membaca surat dakwaan di Mahkamah Daerah Jakarta Selatan.“Kemudian, untuk memastikan dia benar-benar mati, defendan Ferdy Sambo yang memakai sarung tangan hitam, mengambil senjata api dan menembak sekali ke bahagian kiri belakang kepala Nopriansyah Yosua Hutabarat,” tambahnya.Polis pada mulanya dituduh menutup pembunuhan itu sebelum Sambo ditangkap pada Ogos dan dipecat daripada pasukan keselamatan pada bulan September.

(Ferdy Sambo (tengah, berjaket merah), yang dituduh membunuh pengawal peribadi Nofriansyah Yosua Hutabarat, hadir di Mahkamah Daerah Jakarta Selatan hari ini untuk menghadapi hari pertama perbicaraan pembunuhannya/AFP)

Ketika Brigedier J ditemukan mati di rumah Sambo pada 8 Julai, polis pada mulanya berkata seorang lagi anggota keselamatan telah membunuh mangsa selepas menangkapnya menyerang isteri Sambo secara seksual.Tetapi pada 9 Ogos, Sambo telah ditangkap kerana disyaki terbabit dalam pembunuhan terancang, manakala isterinya ditahan atas tuduhan sama dua minggu kemudian. Mereka boleh menghadapi hukuman mati jika didapati bersalah.Insiden itu mencetuskan kemarahan orang ramai.Presiden Indonesia Joko Widodo sendiri menggesa siasatan penuh dan telus dijalankan terhadap kes itu.Kerajaan mengumumkan siasatan dan pihak berkuasa kemudian mendakwa sekurang-kurangnya enam orang, tiga daripadanya pegawai polis atas peranan mereka dalam kes itu.Perbicaraan kes Sambo dijangka berlangsung selama beberapa minggu. -AFP


Pelancongan Islam jadi kunci bentuk semula masa depan industri pelancongan negara - Nancy

(Menteri Pelancongan, Seni dan Budaya, Datuk Seri Nancy Shukri berucap pada Persidangan Pelancongan Islam Dunia (WITC) Kali Ketiga di Pusat Dagangan Dunia Kuala Lumpur)

KUALA LUMPUR, 17 Oktober - Pelancongan Islam dilihat sebagai kunci untuk membentuk semula masa depan industri pelancongan, selain sebagai pemulihan kepada ekonomi negara.Menteri Pelancongan, Seni dan Budaya, Datuk Seri Nancy Shukri berkata pelancongan Islam memerlukan pengiktirafan dan sokongan sama seperti industri pelancongan yang lain.Antaranya daripada pengguna dasar, pihak berkuasa, lembaga pelancongan, pihak berkepentingan, pelabur dan media. "Ia didokumenkan dalam Dasar Pelancongan Negara (DPN) 2020-2030, pelan hala tuju negara untuk kemakmuran pelancongan, disokong oleh strategi transformasi yang dirancang dengan teliti termasuklah pengukuhan kapasiti tadbir urus, mewujudkan zon pelaburan pelancongan khas, menerima pelancongan pintar, meningkatkan kecanggihan permintaan, mengamalkan pelancongan yang mampan dan bertanggungjawab serta meningkatkan kemahiran modal insan," kata beliau semasa berucap pada Persidangan Pelancongan Islam Dunia (WITC) Kali Ketiga di Pusat Dagangan Dunia Kuala Lumpur (WTCKL), di sini hari ini.

(WITC dianjurkan Islamic Tourism Centre (ITC) bermula hari ini sehingga 19 Oktober di WTCKL)

Jelasnya, persidangan itu juga dapat meneroka pelancongan Islam sebagai satu strategi untuk memperlengkapkan lagi industri pelancongan dan ekonomi negara.WITC dianjurkan Islamic Tourism Centre (ITC) bermula hari ini sehingga 19 Oktober di WTCKL.Sejak tahun 2019, Malaysia merekodkan sebanyak 5.3 juta kedatangan pelancong Muslim dan mencatatkan peningkatan sekurang-kurangnya 20 peratus setiap tahun.


Seludup minyak diesel, warga emas ditahan KPDNHEP

SEBERANG PERAI , 17 Oktober- Seorang warga emas ditahan bersama kenderaan pacuan empat roda ketika sedang melakukan penyeludupan minyak diesel.  Serbuan dilakukan kira-kira pukul 9.00 pagi tadi di sebuah stesen minyak dekat Auto City, Juru.  Menurut Pengarah Kementerian Perdagangan dalam Negeri dan Hal Ehwal Pengguna (KPDNHEP) Pulau Pinang, S. Jegan, penahanan itu susulan kenderaan yang digunakan dalam keadaan mencurigakan.  Hasil pemeriksaan, pihaknya merampas 760 liter minyak diesel yang diseludup bersama kenderaan terbabit, dua unit tangki simpanan dan paip. "Kita kenal pasti gerak-geri suspek mencurigakan, kemudian kita menghampiri dan mendapati kenderaan suspek memang telah diubah suai dan penahanan dibuat ketika suspek sedang mengepam minyak. Pemeriksaan lanjut kita mendapati ada dua tangki yang telah diubah suai di tempat belakang dan juga di tempat penumpang," kata S.Jegan kepada RTM.

(Tangki simpanan tambahan yang diubah suai oleh suspek dalam menyeludup minyak diesel)

Jumlah rampasan dianggarkan bernilai lebih RM41,000. Kes disiasat di bawah Akta Kawalan Bekalan 1961.


JPJ perketat syarat, pemeriksaan spesifikasi keselamatan sebelum luluskan penganjuran sukan permotoran

(Ketua Pengarah JPJ, Datuk Zailani Hashim bercakap pada sidang media selepas merasmikanMajlis Sambutan Ulang Tahun ke-20 Akademi JPJ di Tiang Dua, Ayer Keroh, Melaka)

AYER MOLEK, 17 Oktober - Jabatan Pengangkutan Jalan (JPJ) akan mengetatkan syarat dan pemeriksaan terhadap spesifikasi keselamatan sebelum meluluskan sebarang permohonan sukan permotoran yang akan dianjurkan. Ketua Pengarahnya, Datuk Zailani Hashim berkata, ia termasuk aspek teknikal seperti enjin kenderaan dalam keadaan baik dan menepati syarat yang ditetapkan jabatan itu.  Pihaknya sentiasa memandang serius aspek keselamatan dalam sukan permotoran berkenaaan dan bekerjasama rapat dengan pihak polis bagi memastikan segala syarat-syarat penganjurannya dipatuhi penganjur serta peserta.  "Setiap masa JPJ memang setiap masa perketatkan aspek pemanduan kenderaan drift ini, memang tak pernah pun kita melonggar, tak ada kita memang tidak melihat benda itu sebagai satu benda yang ringan, tak ada sebab drift ini pemanduan itu sendiri dah berbahaya memang aspek perlumbaan sedemikian rupa macam juga perlumbaan di Sepang," kata beliau selepas merasmikan Majlis Sambutan Ulang Tahun ke-20 Akademi JPJ di Tiang Dua, di sini hari ini.

(Seorang peserta maut ketika Perlumbaan Battle of The King (BOTK) 2022 yang berlangsung di Litar Perlumbaan Terengganu, Gong Badak, baru-baru ini/ Foto fail)

Zailani menyatakan demikian ketika mengulas mengenai seorang peserta maut ketika Perlumbaan Battle of The King (BOTK) 2022 yang berlangsung di Litar Perlumbaan Terengganu, Gong Badak, baru-baru ini. Dalam pada itu, JPJ akan mengambil tindakan tegas terhadap mana-mana pemandu atau pemilik lori yang membawa barangan melebihi muatan dibenarkan. Katanya, ia termasuk denda sehingga RM500,000 jika sabit kesalahan di bawah Seksyen 57(1)(b)(vi) Akta Pengangkutan Awam Darat (APAD) 2010.


Angin kencang, laut bergelora di perairan Laut China Selatan mulai esok - MetMalaysia

KUALA LUMPUR, 17 Oktober - Jabatan Meteorologi Malaysia (MetMalaysia) mengeluarkan amaran angin kencang dan laut bergelora kategori pertama yang dijangka berlaku di beberapa kawasan perairan Laut China Selatan esok hingga Khamis ini. MetMalaysia dalam kenyataan hari ini memaklumkan angin kencang berkelajuan 40 hingga 50 kilometer sejam dengan ombak mencapai ketinggian sehingga 3.5 meter dijangka berlaku di perairan Timur Condore, Reef North, Layang-Layang, Pelawan dan Labuan.

MetMalaysia menasihatkan orang awam di kawasan terlibat supaya lebih peka dan bersiap siaga menghadapi sebarang kemungkinan."Maklumat cuaca terkini boleh diperoleh melalui lawan web, aplikasi mobil MyCuaca dan media sosial rasmi MetMalaysia serta talian hotline 1-300-22-1638," menurut kenyataan itu. -BERNAMA


Ekosistem inovasi, syarikat pemula yang kondusif, galak pelaburan produk, perkhidmatan

KUALA LUMPUR, 17 Oktober- Ekosistem inovasi dan syarikat pemula yang kondusif penting bagi menggalakkan pelaburan kepada produk dan perkhidmatan.Menteri Sains Teknologi dan Inovasi, Datuk Seri Dr. Adham Baba berkata ke arah itu, tiga langkah intervensi inovasi di bawah Pelan HalaTuju Ekosistem Start-up Malaysia (SUPER) di gariskan.Katanya, langkah intervensi yang dilaksanakan termasuklah, mempertingkat program inkubasi syarikat pemula yang diterajui korporat dan mendorong pengkomersialan harta intelek (IP) penyelidikan antara syarikat pemula dengan korporat melalui kaedah reverse pitch.

(Menteri Sains Teknologi dan Inovasi, Datuk Seri Dr. Adham Baba)

Selain itu, katanya intervensi itu turut menggalakkan percambahan spin-offs hasil daripada penyelidikan institusi pengajian tinggi menerusi pemantapan dasar berkaitan.

“MOSTI memandang serius pemerkasaan inovasi khususnya bidang keusahawan yang dilihat mencipta lebih banyak peluang pekerjaan", katanya.Beliau berkata demikian selepas menghadiri Persidangan dan Pameran Platform Perniagaan Inovasi ASEAN ke-36 (AIBP) di ibu negara.Program tersebut berlangsung selama dua hari dan disertai lebih 200 usahawan tempatan bagi menggalakkan jalinan kerjasama menerusi perkongsian pengetahuan, dan pengalaman.


Saliran air bermasalah punca banjir kilat di Arau

ARAU, 17 Oktober- Saliran air bermasalah akibat dilitupi semak samun dan tiada penyelenggaraan merupakan punca berlakunya banjir kilat di beberapa kawasan di Arau sejak semalam.Menurut Menteri Wilayah Persekutuan yang juga merangkap Ahli Parlimen Arau, Datuk Seri Shahidan Kassim, tindakan segera akan digerakkan agensi terlibat agar permasalahan ini tidak mengganggu ketenteraman penduduk setempat apabila cuaca hujan lebat selain menyebabkan kerosakan harta benda.Beliau yang turut melakukan tinjauan dan pemantauan di kawasan terjejas banjir turut mendapati, longgokan sampah sarap juga menjadi punca berlakunya banjir kilat. "Banjir kilat yang berlaku ini berpunca daripada masalah saliran air yang tidak diselenggara selain terdapat longgokan sampah sarap di longkang. Saya akan maklumkan perkara berkenaan kepada pihak yang terlibat. Sebenarnya tidak ada banjir pun memandangkan kawasan lain tidak terjejas. Paras air sungai juga dalam keadaan rendah, hanya kerana saliran longkang itu sahaja yang perlu kita uruskan," kata Shahidan kepada RTM di Arau.

(Menteri Wilayah Persekutuan yang juga merangkap Ahli Parlimen Arau, Datuk Seri ShahidanKassim berkata demikian ketika ditemui pemberita RTM di Arau)

Banjir kilat yang berlaku menjejaskan beberapa kawasan kampung iaitu Kampung Sentua, Kampung Alor Setar dan sekitar kawasan Pauh.


Polis Terengganu lupuskan pelbagai jenis dadah bernilai RM2.2 juta

KUALA TERENGGANU, 17 Oktober - Polis Kontinjen Terengganu melupuskan pelbagai jenis dadah bernilai RM2.2 juta dan ia merupakan rampasan sejak 25 tahun lalu yang selesai melalui proses perundangan. Timbalan Ketua Polis Terengganu, Datuk Wan Rukman Wan Hassan berkata, pelupusan kali ini membabitkan 4,258 kertas siasatan di tujuh daerah bermula tahun 1997 sehingga tahun ini. Kesemua dadah yang dilupuskan adalah barang kes yang sudah mendapat kebenaran mahkamah untuk dilupuskan. Dadah yang dilupuskan adalah pil yaba, syabu, heroin, ganja, ubat batuk, daun dan air ketum, eramin 5, dan pil ekstasi. Kes tangkapan membabitkan suspek sudah dijatuhkan hukuman mengikut Akta Dadah Berbahaya ADB 1952 dan Akta Racun 1952.

(Timbalan Ketua Polis Terengganu, Datuk Wan Rukman Wan Hassan menunjukkan pelbagai jenisdadah yang dilupuskan)

"Daripada tahun 1997 hingga 2022, tetapi bukanlah bermakna kes dari tahun 1997 itu, banyak, semua, mungkin ada antara kes-kes tahun 97 itu yang kita baru selesai, baru dapat arahan, jadi kebanyakannya kes yang tahun 2000 banyak kes, tapi bila kita periksa rekod masih ada kertas siasatan tahun 97,98 yang belum selesai, jadi apabila selesai kita campur sekali untuk kita lupuskan," kata beliau ketika ditemui selepas Program Program Pelupusan Barang Kes Narkotik Terengganu 2022 di Ibu Pejabat Polis Kontinjen Terengganu, di sini.Kesemua dadah yang dilupuskan diserahkan kepada Syarikat Kualiti Alam Sdn Bhd, yang mempunyai lesen bagi mengendalikan barang buangan berjadual untuk tujuan pelupusan.


Pembangunan pangkalan data e-jawi Makmur, perkasa tulisan jawi - MUIP

KUANTAN, 17 Oktober- Majlis Ugama Islam dan Adat Resam Melayu Pahang (MUIP) merupakan agensi pertama yang berjaya menubuhkan pangkalan data e-jawi Makmur dengan diselenggara terus oleh Munsyi Jawi negeri.  Ia sekali gus menjadi agensi peneraju kepada Majlis-majlis Agama Islam Negeri (MAIN) yang lain. Ketua Pegawai Eksekutif MUIP, Datuk Ahmad Hairi Hussain berkata inisiatif ini bagi membolehkan masyarakat merujuk kesahihan setiap patah perkataan tulisan jawi yang digunakan.  “Dengan penggunaan tulisan jawi ini ramai yang terkeliru dan mengalami kesukaran bagi mendapatkan kesahihan bagi satu-satu perkataan. Dengan pembangunan pangkalan data e-jawi makmur ini, masyarakat dapat menggunakannya tanpa sebarang keraguan kerana sistem ini telah diakui kesahihannya," kata Ahmad kepada RTM dalam ucapannya di Majlis Pelancaran Pelan Strategik MUIP 2022-2026 dan E-JawiMakmur MUIP di Kuantan, Pahang.

(Ketua Pegawai Eksekutif MUIP, Datuk Ahmad Hairi Hussain)

Turut hadir Timbalan Yang Di-pertua MUIP, Tengku Panglima Raja Kolonel Tengku Amir Nasser Ibrahim Shah Al Sultan Abdullah Ri’ayatuddin Al-Mustafa Billah Shah yang merupakan wakil rasmi, Pemangku Raja Pahang, Tengku Hassanal Ibrahim Alam Shah Al-Sultan Abdullah Ri’ayatuddin Al-Mustafa Billah Shah.  Tambah beliau, penyelenggaraan terus oleh pihak yang diiktiraf membolehkan masyarakat dapat menggunakannya tanpa sebarang keraguan.  Dengan rujukan data e-jawi ini, penggunaan tulisan itu dapat mengembalikan identiti tulisan itu seiring merealisasi titah Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah untuk memartabatkan tulisan berkenaan dalam kalangan masyarakat.  Dalam perkembangan lain, pelaksanaan Pelan Strategik MUIP baharu ini akan menjadi asas rujukan bagi menentukan hala tuju pencapaian matlamat MUIP dalam tempoh lima tahun akan datang.


KPDNHEP rampas minyak masak bersubsidi bernilai lebih RM50,000

KUALA LUMPUR, 17 Oktober- Sebanyak 855 kotak minyak masak bersubsidi disita Kementerian Perdagangan Dalam Negeri dan Hal Ehwal Pengguna (KPDNHEP). Serbuan turut melibatkan Pasukan Gerakan Am dan PDRM.Pengarah KPDNHEP Kuala Lumpur, Ariffin Samsudin berkata rampasan itu hasil dua serbuan berasingan sekitar ibu kota. Beliau berkata jumlah kedua-dua sitaan itu dianggarkan bernilai RM50,587.50.Kes disiasat di bawah Akta Kawalan Bekalan 1961 kerana disyaki menyimpan barang kawalan tanpa lesen sah.Empat lelaki warga tempatan dan seorang lelaki warga asing dicekup. Turut disita sebuah lori dan tangki boleh ubah.

(Pengarah KPDNHEP Kuala Lumpur, Ariffin Samsudin)


Modul kursus PRU, tingkatkan kualiti pelaporan wartawan - IPPTAR

SEREMBAN, 17 Oktober- Pengamal media yang bertugas di Jabatan Penyiaran Malaysia (RTM) akan terus ditawarkan kursus berkaitan pelaporan Pilihan Raya Umum (PRU) agar hasil kerja mereka berada di landasan yang tepat serta mengikuti perkembangan semasa.  Untuk tujuan itu, Institusi Penyiaran dan Penerangan Tun Abdul Razak (IPPTAR) dengan kerjasama Jabatan Penyiaran Negeri Sembilan menganjurkan Kursus Kewartawanan Kreatif bagi meningkatkan kompetensi para petugas. Ketua Bahagian Akademik IPPTAR, Kumaran Subramaniam berkata modul kursus yang pernah dilaksana sebelum ini ternyata berjaya memberi impak besar kepada peserta dan akan terus ditambah baik.  "Untuk meningkatkan kompetensi wartawan pelapor kursusnya ke arah Pilihan Raya Umum ke-15 (PRU15) yang akan datang ini supaya mereka mendekati pelaporan mereka dengan cara yang lebih kreatif bersesuaian dengan trend dan kehendak sasaran yang terkini. Itu merupakan hasrat kita untuk mengadakan kolaborasi ini," kata Kumaran kepada pemberita RTM selepas sesi wawancara Slot Kemilau Negeri di Kompleks Penyiaran Tuanku Muhammad, di sini.

(Ketua Bahagian Akademik IPPTAR, Kumaran Subramaniam ditemui pemberita RTM selepassesi wawancara bersama siaran radio NEGERIfm, hari ini)

Lebih 15 peserta peserta kursus terdiri daripada penerbit rancangan, juruhebah, wartawan serta penolong jurutera menyertai kursus selama tiga hari yang diadakan di Seremban.


Guru dilengkapkan pengetahuan, kemahiran bendung masalah kesihatan mental di kalangan pelajar sekolah

(Pengarah Operasi Educity Iskandar Malaysia, Prof Dr Sakina Sofia Baharom)

JOHOR BAHRU, 17 Oktober - Educity Iskandar Malaysia bekerjasama dengan Jabatan Pendidikan Negeri Johor (JPNJ), melengkapkan para guru dengan pengetahuan dan kemahiran, membendung masalah kesihatan mental di kalangan pelajar sekolah.  Inisiatif dijalankan menerusi Persidangan Kaunseling Kesedaran Kesihatan Mental, di Iskandar Puteri, disertai 1,000 guru kaunseling daripada sekolah kebangsaan dan menengah seluruh negeri dan akan memanfaatkan 582,153 murid.  Pengarah Operasi Educity Iskandar Malaysia, Prof Dr Sakina Sofia Baharom berkata insiatif memberi kemahiran serta peralatan kepada guru untuk membimbing pelajar dan memahami tanda-tanda awal krisis kesihatan mental.  Pendekatan termasuk memberi panduan tentang kemahiran intervensi bagi masalah kesihatan mental yang lebih teruk.

(Persidangan Kaunseling Kesedaran Kesihatan Mental, di Iskandar Puteri, disertai 1,000 guru kaunseling daripada sekolah kebangsaan dan menengah)

Program dibentuk susulan terdapat banyak kajian yang menunjukkan wujudnya masalah kesihatan mental di kalangan pelajar sekolah antaranya ketika menduduki peperiksaan, selain didorong faktor seperti ketagihan dan persekitaran dalam talian.  "Kami baru tadi berbincang dengan pihak Jabatan Kesihatan, mungkin ada juga isu-isu ketagihan, ketagihan ini, ia boleh menjadi ketagihan dengan 'device' (peranti), ketagihan dengan elemen elemen seperti vape semua, jadi ini lah macam mana kami (lakukan) untuk menangani masalah-masalah tersebut, sebagai penyelidik," kata beliau.  Persidangan bermula hari ini sehingga esok, melibatkan Bengkel Pengurusan Gangguan Kesihatan Mental, dan Intervensi Murid Cicir, Kehadiran Murid, serta Teori Sayang Diri Sendiri.


5,000 penghantar makanan terima caruman SKSPS di bawah PERKESO

PETALING JAYA, 17 Oktober- 5,000 penghantar makanan menerima caruman Skim Keselamatan Sosial Pekerjaan Sendiri (SKSPS) Pertubuhan Keselamatan Sosial (PERKESO) dengan nilai keseluruhan RM250,000.Pengerusi Lembaga PERKESO, Datuk Seri Subahan Kamal berkata caruman tahun pertama itu ditaja sebuah syarikat makanan segera bagi melindungi golongan itu daripada bencana pekerjaan.Jelasnya, caruman tersebut adalah usaha kerajaan menerusi inisiatif SPS Padanan Caruman di bawah Bajet 2022."Bantuan ini melibatkan pembiayaan oleh kerajaan sebanyak RM186.20, 80% daripada jumlah keseluruhan pelan caruman kedua SKSPS sebanyak RM232.80 manakala OBS hanya perlu membayar RM46.60, 20% sahaja untuk tempoh perlindungan selama setahun," kata Subahan kepada RTMselepas menandatangani Memorandum Persefahaman (MoU) SKSPS antara McDonald's Malaysia dan PERKESO.

(Pengerusi Lembaga PERKESO, Datuk Seri Subahan Kamal menyaksikan sesi menandatanganiMoU antara McDonald's Malaysia dan PERKESO, hari ini)

Bantuan SKSPS meliputi lapan faedah antaranya, perubatan, hilang upaya sementara dan kekal, orang tanggungan dan pendidikan.


Pintu pagar kediaman MB Kedah disimbah cat

ALOR SETAR, 17 Oktober- Papan tanda dan pagar di pintu masuk kediaman rasmi Menteri Besar Kedah di Seri Mentaloon, Alor Setar, Kedah ditemukan dengan simbahan cat merah dan biru pagi tadi. Ketua Polis Daerah Kota Setar, ACP Ahmad Shukri Mat Akhir berkata siasatan sedang dilakukan untuk mengenal pasti individu yang melakukan kegiatan itu. Katanya, tiada kerosakan berlaku di tempat kejadian cuma hanya simbahan cat yang boleh dicuci semula. Kejadian disedari kakitangan pos pengawal di pintu masuk pada pukul 9.55 pagi tadi.  "Bilik gerakan IPD Kota Setar menerima laporan daripada pondok pengawal berhubung kejadian simbah cat di bahagian pintu masuk bangunan Menteri Besar Kedah. Jadi, hasil siasatan awal mendapati empat plastik cat iaitu dua plastik cat berwarna biru dan dua lagi berwarna merah ditinggalkan oleh suspek. Kes tersebut disiasat di bawat Seksyen 427 Kanun Keseksaan," kata Ahmad Shukri kepada RTM dalam satu sidang media.

(Ketua Polis Daerah Kota Setar, ACP Ahmad Shukri Mat Akhir)

Tambah Shukri, pihaknya percaya berkemungkinan kejadian itu berlaku sekitar awal pagi tadi. Pihaknya mengambil rakaman kamera rakaman litar tertutup (CCTV) berhampiran lampu isyarat Pantai Johor bagi membantu siasatan memandangkan kawasan berhampiran kejadian tiada CCTV. Dalam pada itu, ACP Ahmad Shukri turut menasihatkan orang ramai supaya tidak membuat sebarang spekulasi berhubung kejadian itu menjelang Pilihan Raya Umum ke-15 (PRU15) ini. Difahamkan, Menteri Besar Kedah, Datuk Seri Muhammad Sanusi Md Nor ketika ini berada di Kuala Lumpur atas urusan rasmi kerajaan negeri.


Banjir Kuala Perlis: Sebuah PPS masih beroperasi

(PPS Surau Kampung Teluk yang dibuka sejak pukul 10 malam tadi masih beroprasi)

KUALA PERLIS, 17 Oktober - Sebuah pusat pemindahan sementara (PPS) yang dibuka sejak pukul 10 malam tadi masih beroperasi, susulan banjir yang berlaku sekitar Kuala Perlis. Tinjauan Berita RTM sehingga pukul 12.00 tengah hari mendapati PPS Surau Kampung Teluk menempatkan empat keluarga melibatkan 16 penduduk terjejas banjir iaitu sembilan lelaki dewasa dan enam wanita dewasa serta seorang kanak-kanak perempuan.  Sekretariat Pengurusan Bencana Negeri memaklumkan, keadaan air semakin surut ketika ini namun pihak Angkatan Pertahanan Awam belum membenarkan semua penduduk terjejas untuk pulang ke kediaman masing-masing. Ini berikutan masih ada kediaman penduduk yang terlibat masih digenangi banjir dan kerja-kerja pembersihan perlu dilakukan terlebih dahulu.

(Keadaan air semakin surut ketika ini namun pihak Angkatan Pertahanan Awam belum membenarkan semua penduduk terjejas untuk pulang ke kediaman masing-masing)

Bagi penduduk terjejas yang ditempatkan di PPS itu, tindakan segera agensi terlibat memindahkan mereka amat dihargai disamping kemudahan yang disediakan memberikan keselesaan kepada semua mangsa. "Setakat sekarang selesalah, layanan yang mereka bagi tu kira baiklah, pagi tadi kami tengok semua datang, Jabatan Kesihatan datang, lepas itu RELA datang, yang dia jaga kami semalam tu JPAM kan, JPAM memang dah mereka bagi jagaan yang baiklah," kata penduduk terjejas, Khalid Yusof. "Ok lah, mereka jaga eloklah bagi kita makan apa, tak tahu lah kalau petang ini kalau kering, hujan tak turun apa bolehlah kan boleh balik lah di rumah, kena cuci rumah lah, semakin surut dah tu tapi tak boleh duduk lagi kalau hari ini tak boleh lagi," jelas Haliza Shafie. Agensi yang terlibat dalam pengurusan bencana terus memantau keadaan seluruh Perlis walaupun cuaca ketika ini cerah dan tiada hujan, namun Jabatan Meteorologi Malaysia menjangkakan hujan akan melanda sekitar Perlis, petang ini.


JPN akan keluarkan dokumen keselamatan reka bentuk baharu, berperingkat

PUTRAJAYA, 17 Oktober- Jabatan Pendaftaran Negara (JPN) akan mengeluarkan dokumen keselamatan dengan reka bentuk baharu secara berperingkat mulai Januari tahun hadapan.Dokumen tersebut mempunyai ciri-ciri keselamatan terkini dan berkualiti yang melibatkan 38 jenis dokumen antaranya, Sijil Kelahiran, Sijil Kematian, Daftar Perkahwinan, Sijil Kewarganegaraan Malaysia dan Dokumen pengenalan Sementara.Menteri Dalam Negeri, Datuk Seri Hamzah Zainudin berkata, ia akan meningkatkan aspek ketulenan dokumen menerusi ciri-ciri keselamatan pada reka bentuk dokumen, kertas yang digunakan dan jenis dakwat untuk cetakan keselamatan.

(Menteri Dalam Negeri, Datuk Seri Hamzah Zainudin)

"Dalam kita hendak memastikan bahawa sijil itu tidak boleh dikeluarkan sewenang-wenangnya, kalau ada pun orang bawa sijil bawa kepada kita, kita tahu sama ada sijil itu sah atau tidak, sijil itu sahih atau tidak adalah dengan menggunakan kaedah-kaedah tertentu dalamnya."Watermark yang digunakan semua orang boleh guna watermark tapi watermark yang ada pada JPN berbeza yang diperolehi oleh mana-mana agensi yang lain" katanya kepada media selepas melancarkan dokumen keselamatan baharu yersebut dan Sambutan Hari Pendaftaran Negara ke -74 disini, hari ini.Hadir sama, Ketua Setiausaha Kementerian Dalam Negeri, Datuk Seri Wan Ahmad Dahlan Abdul Aziz dan Ketua Pengarah Pendaftaran Negara, Datuk Ruslin Jusoh.JPN juga akan terus memperkasakan Bahagian Siasatan Dan Penguatkuasaan menerusi pelaksanaan Tiada Hari Tanpa Operasi Bagi memastikan isu ketulenan dan kesahihan dokumen pendaftaran negara terus terpelihara.Sehingga kini, sebanyak 471 operasi siasatan dan penguatkuasaan telah dijalankan di seluruh negara dan sebanyak 195 tangkapan dan pendakwaan bagi kes-kes di bawah Peraturan-Peraturan Pendaftaran Negara 1990 dan Akta Pendaftaran Kelahiran dan Kematian (Akta 299) telah dibuat.


Kesedaran orang ramai dapatkan nasihat kewangan meningkat

KUALA LUMPUR, 17 Oktober- Kesedaran orang ramai yang ingin tahu tentang kedudukan kewangan mereka semakin meningkat.Menurut Penasihat Kewangan, Agensi Kaunseling dan Pengurusan Kredit (AKPK), Rohanizam Talib, statistik yang dikeluarkan oleh AKPK menunjukkan bahawa seramai 1.2 juta orang telah mendapatkan khidmat nasihat kewangan mereka di agensi berkenaan."Sebenarnya ramai ataupun banyak outreach yang kita telah buat, lakukan dan kepada mereka yg datang kepada AKPK, kita lihat ada keperluan untuk mereka dibantu dari segi pengurusan kewangan ataupun solusi kewangan", katanya selepas Ekspo Perumahan dan Hartanah di ibu negara.

(Penasihat Kewangan, Agensi Kaunseling dan Pengurusan Kredit (AKPK), Rohanizam Talib)

"Mereka yang mempunyai masalah keberhutangan pun kita telah bantu melalui program AKPK iaitu 'Program Pengurusan Hutang'. Menerusi program itu, solusi diberikan kepada mereka yang hendak memperbetulkan semula kedudukan kewangan mereka", katanya.Beliau berkata orang ramai perlu dididik terlebih dahulu berkenaan kedudukan kewangan mereka sebelum membuat sebarang pinjaman agar tidak terbeban dengan masalah hutang di masa hadapan.Sebagai agensi di bawah Bank Negara, AKPK menyediakan khidmat nasihat secara percuma kepada semua individu.


Nahas bas kilang: Dua parah, sembilan cedera

SHAH ALAM, 17 Oktober- Dua parah dan sembilan lagi cedera selepas bas kilang dinaiki mereka terbabas di Shah Alam, Selangor pagi tadi.Salah seorang daripada mangsa tersepit dan hanya berjaya keluar dengan bantuan bomba.Menurut Pengarah Bomba Selangor, Norazam Khamis kejadian berlaku di Jalan Batu 3 Lama kira-kira pukul 6.30 pagi.Nahas terjadi selepas bas kilang dinaiki 11 pekerja itu hilang kawalan dan terlanggar tiang papan iklan.Dua daripada penumpang patah kaki. Sembilan lagi mengalami kecederaan ringan.Semua mangsa dihantar ke Hospital Tengku Ampuan Rahimah Klang untuk rawatan.

(Keadaan bas kilang yang hilang kawalan dan terlanggar tiang papan iklan)